NASIB GOLONGAN MISKIN TEGAR TERUS JADI KEUTAMAAN KERAJAAN PERPADUAN – ANWAR

KUALA NERUS: Perdana Menteri Datuk Seri Anwar Ibrahim menegaskan kebajikan golongan miskin terutama miskin tegar akan terus menjadi keutamaan Kerajaan Perpaduan.

Beliau berkata pendekatan berkonsepkan ‘Rahmah’ juga akan terus ditekankan dalam semua program kerajaan di bawah pentadbirannya.

“Soal kebajikan kita panggil program Rahmah. Itu kita akan jadikan tema dalam semua program bantuan rakyat miskin, terutama miskin tegar yang menjadi keutamaan kita dalam pentadbiran kerajaan sekarang,” kata beliau kepada pemberita selepas menghadiri Majlis Perjumpaan Bersama Ketua Jabatan dan Pegawai Kanan Persekutuan di Dewan Senat Universiti Malaysia Terengganu, di sini hari ini.

Sehubungan itu, Anwar berkata beliau mahu memastikan tumpuan lebih diberikan terhadap projek pendidikan, kesihatan dan kebajikan rakyat termasuk tebatan banjir, berbanding projek-projek besar atau mega.

Anwar juga berkata Kerajaan Persekutuan sentiasa bersikap terbuka untuk bekerjasama dengan semua pihak termasuk kerajaan negeri di bawah pemerintahan blok pembangkang demi kesejahteraan rakyat.

Anwar turut mengingatkan semua pegawai kanan dan ketua jabatan Kerajaan Persekutuan agar meningkatkan usaha dan tahu mengenai keutamaan dalam memberi perkhidmatan kepada rakyat.

Ditanya mengenai Pilihan Raya Negeri (PRN) di enam negeri, beliau berkata perkara itu masih terlalu awal untuk diputuskan dan ia merupakan urusan di peringkat kerajaan negeri

“Kalau idealnya semua sekali (PRN diadakan serentak di enam negeri). Tetapi ia bukan di bawah bidang kuasa saya,” kata beliau.

Menurut Anwar yang juga Pengerusi Pakatan Harapan (PH), urusan pembahagian kerusi dalam kalangan pakatan itu untuk PRN termasuk di Terengganu juga masih terlalu awal untuk diputuskan kerana pada masa ini beliau mahu menumpukan perhatian kepada urusan pentadbiran kerajaan.

Malah kata beliau, sesi menghadap Sultan Terengganu Sultan Mizan Zainal Abidin di Istana Syarqiyyah di Kuala Terengganu pagi tadi juga tidak menyentuh mengenai PRN. –AlHijrah Online


PPZ-MAIWP RAI PEMBAYAR ZAKAT

KUALA LUMPUR: Seramai 30 pemenang terdiri daripada pembayar zakat dipilih menerima hadiah daripada Pusat Pungutan Zakat, Majlis Agama Islam Wilayah Persekutuan (PPZ-MAIWP) sempena Year End Zakat (YEZ) 2019 semalam.

Ketua Pegawai Eksekutif PPZ MAIWP, Ahmad Shukri Yusoff berkata, pemenang bagi kempen yang berlangsung sepanjang Disember 2019 itu dipilih mengikut beberapa kategori yang ditetapkan.

Menurutnya, kempen YEZ 2019 dianjurkan untuk memberikan hebahan kepada masyarakat Islam mengenai perkhidmatan dan kemudahan saluran bayaran zakat terkini yang disediakan oleh PPZ-MAIWP.

“Kempen ini juga sekali gus mengingatkan masyarakat supaya menyemak semula bayaran zakat yang mungkin belum dijelaskan atau menambah jumlah zakat pendapatan seperti bonus, pertambahan gaji, komisen dan pendapatan sampingan dengan kadar zakat hanya 2.5 peratus,” katanya.

Beliau berkata demikian pada sidang akhbar selepas Majlis Penyampaian Hadiah Kempen YEZ 2019 di Wisma PPZ-MAIWP di sini semalam.

Hadir sama, Timbalan Ketua Pegawai Eksekutif PPZ-MAIWP, Abdul Hakim Amir Osman dan Pengurus Besar Kanan Operasi PPZ-MAIWP, Mohammed Hassan.

Ahmad Shukri berkata, sejak dilancarkan tiga tahun lalu, kempen YEZ mendapat sambutan memberangsangkan daripada pembayar.

“Kempen ini bertujuan sebagai galakan dan pecutan akhir bagi mengingatkan orang ramai untuk menunaikan zakat sebelum 31 Disember khususnya bagi mereka yang ingin mendapatkan rebat cukai pendapatan 2019.

“Istimewanya kempen Year End Zakat 2019 ini menawarkan lebih 900 hadiah menarik kepada pembayar bertuah yang membayar melalui pelbagai saluran bayaran zakat antaranya Kaunter PPZ MAIWP, Skim Potongan Zakat Bulanan (PZB), portal zakat.com.my, Kaunter Zakat Bergerak dan Ejen Kutipan Zakat PPZ MAIWP,” katanya.Ahmad Shukri (tengah) bersama semua penerima hadiah kempen YEZ 2019. -Foto Sinar Harian ROSLI TALIB

Beliau berkata, tidak dinafikan hadiah yang diberikan mengikut kategori seperti pakej umrah, pakej pelancongan, komputer riba, telefon pintar serta anugerah khas pembayar zakat setia menjadi daya penarik orang ramai untuk menyertai kempen itu.

Dalam pada itu katanya, pada penghujung tahun 2019, PPZ-MAIWP memperkenalkan saluran pembayaran zakat baharu yang dijenamakan sebagai Ride2u di mana pegawai PPZ-MAIWP akan ke premis, rumah, pejabat atau di mana sahaja bagi membantu umat Islam menunaikan zakat.

“Kini semua urusan pembayaran zakat dapat diselesaikan dengan tepat, cepat dan mudah selari dengan slogan memudahkan anda berzakat,” katanya.

Ahmad Shukri berkata, jumlah pembayar yang membayar zakat di PPZ-MAIWP pada tahun 2019 meningkat sebanyak 17 peratus iaitu seramai 211,012 pembayar berbanding 180,598 pada 2018.

Menurutnya, kutipan zakat bagi tahun 2019 adalah sebanyak RM682,277,217.51 berbanding RM651,228,032.94 pada 2018.

“Secara tidak langsung ia menunjukkan bahawa kesedaran berzakat dan keprihatinan orang ramai terhadap asnaf khususnya di Wilayah Persekutuan meningkat setiap tahun,” katanya.

Sementara itu, pemenang, Shamsiah Hamzah, 71, berkata, zakat merupakan kewajipan yang perlu dilaksanakan sebagai orang Islam.

Menurutnya, beliau sudah melaksanakan potongan zakat sejak masih bekerja iaitu bermula pada tahun 1991.

“Saya memang tak sangka dapat hadiah ini, sebab bukan niat utama untuk menang hadiah, cuma saya anggap ini satu rezeki daripada ALLAH SWT.

“Saya juga ingin berpesan kepada semua agar tunaikanlah zakat supaya pendapatan yang kita peroleh selama ini sentiasa berkat,” katanya.


MY #QURANTIME SASAR 5,000 PESERTA SERTAI MAJLIS KONVOKESYEN KHATAM TADABBUR

SHAH ALAM: My #QuranTime mensasarkan seramai 5,000 peserta akan menyertai Majlis Konvokesyen Khatam Tadabbur My #QuranTime 1.0 yang akan dilaksanakan di Masjid Tuanku Sultan Mizan Zainal Abidin, Putrajaya pada 8 Okt depan.

Ketua Pegawai Eksekutif Yayasan Warisan Ummah Ikhlas (WUIF) Marhaini Yusoff berkata program yang diasaskan pihaknya dengan kerjasama Jabatan Kemajuan Islam Malaysia (JAKIM) dan TV AlHijrah itu setakat ini telah mengumpul kira-kira 1,557 individu yang mendaftar bagi untuk menyertai program khatam (habiskan) dan tadabbur (berfikir dan faham isi) Al-Quran yang bermula 8 Jun 2020.

“Jadi kita jemput semua umat Islam untuk menyertai program tadabbur dan khatam beramai-ramai ini kerana sebelum ini kita menjalankan tadabbur selama satu jam menerusi dalam talian dan di televisyen.

“8 Okt depan merupakan episod terakhir program tersebut selepas dua tahun lebih program ini dijalankan yang pada asalnya bertujuan memberi pengisian rohani kepada rakyat Malaysia yang sedang berkurung ketika Perintah Kawalan Pergerakan sebelum ini,” katanya dalam sidang media majlis berkenaan di Bangunan Kumpulan Karangkraf di sini, hari ini.

Marhaini berkata beberapa program menarik akan dilaksanakan pada majlis khatam itu antaranya bacaan sinopsis 114 surah dalam Al-Quran dan bacaan dan mendengar tadabbur secara beramai-ramai antaranya surah Al-Asr dan Al-Nas.

“Mereka yang berminat boleh menghubungi talian 019-3803635, 011-64307480 dan 013-3946471 untuk pertanyaan dan pendaftaran,” katanya.

Marhaini berkata My #QuranTime merupakan kerjasama antara WUIF, JAKIM serta TV AlHijrah sebagai penyiar utama dan ia disiarkan pada 12 tengah hari hingga 1 petang secara langsung setiap hari bermula 8 Jun 2020.

Sehingga kini, lebih 15 juta penonton dari Malaysia, Brunei, Singapura, Indonesia dan Selatan Thauland mengikuti program tersebut menerusi TV AlHijrah dan media sosial, katanya.–AlHijrah Online


POLIS TERIMA EMPAT LAPORAN DAKWAAN FASILITATOR KEM MOTIVASI KASARI MURID

KUALA LUMPUR: Polis menerima empat laporan daripada ibu bapa murid yang mendakwa anak mereka dikasari ketika menghadiri kem motivasi di Serdang, Selangor baru-baru ini.

Ketua Polis Daerah Serdang ACP A. Anbalagan berkata pihaknya menerima laporan pada Selasa lepas berhubung dakwaan murid dikenakan tindakan fizikal seperti disembur dengan air di tengah padang sekolah dengan hanya berseluar dalam, dihukum melakukan ketuk ketampi hanya kerana berbual serta dipukul dengan penyapu.

Beliau berkata siasatan masih diteruskan mengikut Seksyen 31 Akta Kanak-Kanak 2001 dan setakat ini tiada tangkapan dibuat.

“Semua pihak termasuk penganjur kem motivasi akan dipanggil bagi membantu siasatan sebelum kertas siasatan dirujuk kepada Timbalan Pendakwa Raya untuk tindakan lanjut,” katanya ketika dihubungi Bernama.

Sebelum ini, sebuah portal berita melaporkan kira-kira 60 murid Tahun Lima yang menghadiri kem dua hari dikendalikan sebuah badan bukan kerajaan, pulang ke rumah dalam keadaan lemah dan menangis selepas menyertai kem motivasi tersebut.

Peserta kem itu turut mendakwa fasilitator berkenaan turut melakukan kekasaran dengan mencekik dan menolak ke dinding serta dipukul dengan penyapu.–AlHijrah Online


Anak-anak di hujung jalan

PAPARAN berita dan perkembangan terkini yang berlaku di Syria dan Palestin sering membawa fikiran saya terbang jauh ke bumi bertuah, Jordan.

Tahun 2014 menjadi saksi keberadaan saya di tanah para anbiya’ itu. Saya bersama lima lagi rakan ditugaskan untuk menjalankan misi kemanusiaan bersama Islamic Relief Malaysia (IRM) bertujuan untuk memantau projek-projek Islamic Relief (IR) yang dijalankan di sana berkenaan pelarian-pelarian Syria dan Palestin.

Masih terbayang
kenangan menyaksikan kanak-kanak perempuan itu berlari mendekati kami yang
ketika itu sedang melilau mencari kedai makan di sekitar Bandar Irbid, Jordan. Beliau
tidak keseorangan. Seorang kanak-kanak lelaki menemani beliau dan mereka
mengekori jejak langkah kami sehingga beberapa langkah.

Sambil berjalan,
mereka menyua sebuah kotak kecil berisi gula-gula getah. Fahamlah saya bahawa
mereka cuba menjual gula-gula getah itu kepada orang asing seperti kami. Walaupun
ditolak pelawaan mereka berkali-kali, tetap juga mereka mengekori perjalanan
kami. Di penghujung jalan, terdapat segerombolan lagi kanak-kanak yang menjual
pelbagai jenis barangan seperti gula-gula, tisu dan lain-lain.

Saya cuba
melayani mereka dengan Bahasa Arab yang kurang fasih. Terdetik di hati, dari
mana datangnya kanak-kanak ini? Di mana ibu bapa mereka? Namun, persoalan itu
hanya berlegar-legar di fikiran. Tiada jawapan pasti untuknya.

Angin dingin bertiup
lembut menerima kedatangan kami ke daerah ini. Walaupun sudah mengenakan
pakaian tebal, saya masih lagi menggigil kesejukan. Difahamkan ketika itu,
musim bunga bakal berlalu pergi, digantikan musim panas bakal menjelma.

Di sepanjang
jalan, saya sempat memperhati budaya dan kegiatan masyarakat Jordan yang berada
di situ. Apa yang dapat dirumuskan ketika itu, kebanyakan kaum lelaki memenuhi
hampir setiap kawasan dan beristirehat di tepi jalan, manakala tidak ramai
kalangan wanita yang kelihatan di tempat awam.

Setibanya kami
di tengah bandar Irbid, dengan izin Allah, kami terserempak dengan
pelajar-pelajar dari Malaysia yang menyambung pelajaran di Universiti Yarmouk.
Urusan kami menjadi lebih mudah. Mereka segera membawa kami menukar wang,
membeli kad SIM Orange, menunjukkan
kami kedai makan milik rakyat Malaysia dan juga kedai cenderahati.

Kami mengambil
kesempatan itu untuk bertanya kepada mereka berkenaan kanak-kanak yang
berkeliaran menjual pelbagai barangan tadi. Makluman daripada mereka, kanak-kanak
itu adalah pelarian Syria yang terpaksa mencari rezeki buat keluarga mereka.

Selagi mereka
tidak dapat wang pada hari itu, selagi itulah mereka tidak berani pulang ke
rumah kerana bimbang dimarahi. Mendengar penerangan itu, kami tertanya-tanya, di
mana bapa mereka yang sepatutnya menggalas tanggungjawab sebagai ketua keluarga
untuk mencari nafkah? Di mana ibu mereka yang seharusnya menjaga dan memberi
kasih sayang?

Persoalan itu terungkai apabila kami diberitahu bahawa ibu bapa mereka tidak dapat bekerja kerana mereka adalah pemegang kad Suruhanjaya Tinggi Pertubuhan Bangsa-bangsa Bersatu Mengenai Pelarian (UNHCR) yang tidak membenarkan mana-mana ahli untuk bekerja.

Jika mereka tertangkap, mereka akan dikenakan tindakan undang-undang oleh pihak berkuasa di negara mana mereka menumpang. Lalu kepada anak-anaklah tempat mereka bergantung. Jika ada rezeki, adalah makanan mereka. Jika tiada, terpaksalah mereka menahan lapar. Hanya Allah Yang Maha Mendengar segala rintihan mereka.

Penjelasan ini
menimbulkan rasa kasihan yang teramat dalam kepada mereka yang sedang diuji ini.
Terasa bersalah kerana rimas dengan kehadiran mereka di sepanjang jalan tadi.
Dalam dunia riang kanak-kanak seperti mereka, tidak pernah terlintas di fikiran
untuk hidup sebegitu. Yang diimpikan hanyalah hidup bahagia bersama keluarga.
Boleh ke sekolah, bermain-main, berjalan-jalan, dan membeli-belah bersama.
Namun ianya hanya tinggal sebagai impian.

Lantas fikiran
segera terbayang akan keadaan di Syria. Gerakan kebangkitan rakyat Syria
berlaku serentak dengan aktiviti demonstrasi semenjak 15 Mac 2011 di mana telah
mencetuskan konflik yang memuncak dan menyebabkan seluruh Syria menjadi lumpuh.
Keganasan di bandar-bandar utama Syria hingga kini masih belum berkurangan.

Isu di Syria ini
merupakan krisis kemanusiaan yang paling buruk pada abad ke-21. Kira-kira 12.2
juta orang yang terperangkap di dalam Syria kini memerlukan bantuan
kemanusiaan. Hampir separuh daripada jumlah tersebut merupakan kanak-kanak yang
tidak berupaya.

Apa yang saya
lihat dan rasai sendiri di Jordan benar-benar membuka mata saya dan membuatkan
saya lebih bersemangat untuk meneruskan kerja-kerja kemanusiaan bagi membantu
lebih ramai lagi insan yang memerlukan. Harapan saya hanya satu, semoga suatu
hari nanti, mereka yang kami bantu ini berupaya bangkit semula dan menjadi
penolong kepada insan lain.

*Nor Zafirah Zahari adalah sukarelawan Islamic Relief Malaysia (IRM).


SULTAN JOHOR TERIMA MENGHADAP PM ANWAR

JOHOR BAHRU: Sultan Johor Sultan Ibrahim Sultan Iskandar hari ini berkenan menerima menghadap Perdana Menteri Datuk Seri Anwar Ibrahim di Kuala Lumpur.

Perkara itu dimaklumkan menerusi hantaran di Facebook rasmi Sultan Ibrahim, dengan beberapa foto mengenainya turut dikongsi di platform media sosial itu.

Pertemuan tersebut difahamkan berlangsung kira-kira sejam.

Semalam, dilaporkan Tunku Mahkota Johor Tunku Ismail Sultan Ibrahim turut berkenan menerima menghadap Perdana Menteri baharu itu.

Khamis lepas, Sultan Ibrahim dan Tunku Ismail menzahirkan ucapan tahniah kepada Anwar atas pelantikan beliau sebagai Perdana Menteri ke-10.

Anwar, 75, mengangkat sumpah jawatan sebagai Perdana Menteri di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara pada Khamis.

Sementara itu, Perdana Menteri menerusi catatan di Twitter petang ini menjunjung kasih terhadap Sultan Ibrahim di atas perkenan baginda menerimanya menghadap.

“Dalam sesi menghadap tersebut, saya telah memberi penjelasan berkait isu kos sara hidup rakyat yang amat memprihatinkan Duli Tuanku.

“Dirgahayu Tuanku,” kata Anwar.–AlHijrah Online


‘SAYA SUDAH BUAT TEMPAHAN VAKSIN UNTUK ANAK’ – KJ

KUALA LUMPUR: Menteri Kesihatan Khairy Jamaluddin Abu Bakar menegaskan beliau telah membuat tempahan vaksin untuk anaknya sendiri yang berusia enam tahun bagi Program Imunisasi COVID-19 Kanak-Kanak (PICKids)

Perkara itu dimaklumkan beliau bagi menjawab tohmahan segelintir pihak yang mendakwa beliau serta anaknya tidak menerima vaksin.

“Saya sudah buat tempahan vaksin untuk anak saya yang berumur enam tahun. Insya-Allah saya harap yang lain akan buat tempahan untuk anak-anak mereka,” katanya ketika berucap pada Majlis Pelancaran PICKids di Hospital Tunku Azizah hari ini.

Sementara itu katanya berdasarkan bukti dan maklumat, terdapat keperluan untuk memperkenalkan dasar pemberian vaksin COVID-19 kepada kanak-kanak berumur 5 hingga 12 tahun bagi melindungi mereka daripada komplikasi teruk dan kematian susulan jangkitan COVID-19.

Dalam tempoh enam bulan lalu, Kementerian Kesihatan Malaysia (KKM) mendapati seramai 147,282 kanak-kanak berusia 5 hingga 12 tahun yang belum layak divaksinasi telah dijangkiti COVID-19 dan sebanyak 26 kematian dilaporkan.

Katanya pemberian vaksin COVID-19 adalah secara sukarela dan ibu bapa atau penjaga perlu memberi kebenaran bagi melayakkan anak mereka mendapat vaksin COVID-19. — AlHijrah Online


LELAKI DISYAKI PUKUL ISTERI SEHINGGA MATI DITAHAN BERSEMBUNYI DI JOHOR

SERDANG:  Lelaki yang disyaki memukul isterinya sehingga mati dalam kejadian di Kajang, bulan lepas ditahan petang semalam ketika menyembunyikan diri di Senai, Johor, kata Ketua Polis Selangor Datuk Hussein Omar Khan.

Hussein berkata dalam serbuan itu, polis turut merampas beberapa peralatan yang dipercayai mempunyai kaitan dengan kes berkenaan.

“Suspek dipercayai cuba bersembunyi daripada pihak polis dengan melarikan diri ke Johor, namun hasil risikan, kita berjaya mengesan lokasi persembunyian,” katanya dalam sidang media selepas Majlis Perbarisan Ulangtahun Polis Bantuan ke-7 Sime Darby Property Berhad di Padang Kawad Universiti Putra Malaysia di sini hari ini.

Menurutnya, lelaki berumur 32 tahun itu ditahan reman tujuh hari bermula hari ini bagi membantu siasatan mengikut Seksyen 302 Kanun Keseksaan iaitu membunuh.

Dalam kejadian pada 23 Julai lepas, seorang wanita dipercayai mangsa kes pukul dilaporkan meninggal dunia ketika mendapatkan rawatan di sebuah hospital swasta di Kajang.

Polis menerima laporan berhubung kematian mangsa daripada seorang jururawat di hospital berkenaan, selepas menyedari wanita itu tidak sedarkan diri dan disyaki telah meninggal dunia dengan mempunyai beberapa kesan lebam dan kecederaan di badan.

Dalam perkembangan lain, Hussein berkata setakat tahun ini, polis Selangor telah menerima sebanyak 17 laporan berhubung ajaran sesat Si Hulk.

“Siasatan mendapati pengikut-pengikut ajaran sesat Si Hulk kini tidak lagi berada di Selangor, berkemungkinan telah ke luar negara,” katanya.

Baru-baru ini, Jawatankuasa Fatwa Negeri Johor memutuskan fahaman serta ajaran yang diasaskan Suhaini Mohammad atau Si Hulk adalah sesat, menyeleweng dan bertentangan dengan akidah, syariah serta akhlak Islam kerana antara lain mendakwa Nabi Muhammad SAW ialah tuhan.–AlHijrah Online


ENJIN BOT MATI MENGEJUT PUNCA SUAMI ISTERI, KANAK-KANAK TERJATUH DALAM SUNGAI KELANTAN

TUMPAT: Enjin bot yang mati secara tiba-tiba dipercayai punca sepasang suami isteri dan seorang kanak-kanak lelaki terjatuh ke dalam Sungai Kelantan, di Kampung Pasir Pekan Hulu, di sini semalam.

Kejadian berlaku kira-kira jam 6.45 petang itu melibatkan mangsa Nor Awadah Sulong, 30, ditemukan lemas sementara suaminya Wan Muhamad Najmi Wan Taib, 30 serta anak saudaranya Amrullah Fitri Afendi, 10, masih hilang.

Bagaimanapun anak pasangan berkenaan, seorang bayi perempuan berusia 14 bulan, terselamat kerana dikatakan tidak terpelanting keluar semasa bot berhenti mengejut.

Ketua Polis Tumpat ACP Amran Dolah berkata, hasil maklumat awal mendapati ketiga-tiga mangsa serta bayi itu sedang menaiki bot sebelum enjin berhenti mengejut lalu menyebabkan mangsa terpelanting keluar ke dalam Sungai Kelantan.

“Mangsa difahamkan sudah biasa dengan kawasan ini, dan mangsa bersama tiga lagi yang terlibat menaiki bot bukan untuk bersiar-siar.

“Terdapat saksi yang melihat bot itu berhenti mengejut dan mangsa terpelanting ke dalam sungai kira-kira 60 meter daripada sungai kawasan ini,” katanya.

Katanya, ahli keluarga mangsa yang berada di tebing sungai segera ke lokasi menaiki bot dan menyelamatkan mangsa wanita serta bayi perempuan terbabit sebelum di bawa ke tebing.

Bagaimanapun, mangsa wanita itu meninggal dunia di lokasi kejadian sebelum dibawa ke Hospital Tumpat untuk proses bedah siasat sementara bayi perempuan itu berjaya diselamatkan.

Terdahulu, operasi mencari dan menyelamat (SAR) dua mangsa yang hilang diteruskan kepada 200 meter sekitar lokasi terakhir mangsa dipercayai terjatuh.

Operasi SAR dua mangsa terbabit melibatkan 79 anggota penyelamat termasuk polis, bomba, Jabatan Sukarelawan Malaysia (RELA), dan anggota tentera dengan 13 buah bot.—AlHijrah Online


RUJUK PEJABAT KADI SEBELUM ANJUR AKTIVITI LIBAT AGAMA, BUDAYA DI JOHOR

MUAR: Umat Islam di Johor dinasihatkan agar merujuk ke pejabat kadi daerah sebelum menganjurkan majlis melibatkan agama serta budaya khususnya aktiviti tradisional yang mempunyai unsur pemujaan dan kerasukan seperti persembahan kuda kepang.

Pengerusi Jawatankuasa Hal Ehwal Agama Islam negeri Mohd Fared Mohd Khalid berkata semakan perlu dibuat terlebih dahulu bagi mengelakkan usaha untuk memelihara dan memartabatkan kebudayaan menjadi aktiviti yang boleh menjejaskan pegangan agama.

“Galakan untuk merujuk ke pejabat kadi daerah ini bukan hanya melibatkan aktiviti kebudayaan, namun mana-mana pihak atau individu yang mahu mendapatkan penjelasan selanjutnya juga boleh ke pejabat tersebut sekali gus meningkatkan kefahaman mereka.

“Langkah ini bertujuan mengelakkan mereka terlibat dengan perbuatan yang boleh menjejaskan pegangan agama,” katanya kepada pemberita selepas menyempurnakan Majlis Sambutan Israk Mikraj Peringkat Negeri Johor 1444H di Masjid Sultan Ibrahim di sini malam tadi.

Beliau berkata kerajaan negeri masih dalam peringkat kajian tambahan bagi memperhalus sebarang penganjuran persembahan kuda kepang dengan semakan akhir dijalankan di Universiti Tun Hussein Onn Malaysia (UTHM) sebelum mendapatkan ulasan daripada Jabatan Mufti Johor.

Terdahulu, tular di aplikasi TikTok memaparkan video persembahan kuda kepang dipercayai di negeri ini melibatkan elemen pemujaan dan kerasukan.

Untuk rekod, tarian kuda kepang tradisional mempunyai unsur pemujaan dan kerasukan sudah difatwakan sebagai haram oleh Jawatankuasa Fatwa Johor yang bersidang pada 18 Februari 2009.

Sementara itu, Mohd Fared berkata sebanyak 160 masjid dan 140 sekolah agama di negeri ini akan dipasang dengan kemudahan Wi-Fi percuma pada penghujung bulan ini. –AlHijrah Online


LIGA ARAB KUTUK KENYATAAN ISU PENEMPATAN ISRAEL DI PALESTIN

KAHERAH: Liga Arab mengutuk kenyataan Setiausaha Negara Amerika Syarikat (AS)
Mike Pompeo bahawa AS tidak lagi menyifatkan penempatan Israel di Tebing Barat sebagai tidak konsisten dengan undang-undang antarabangsa.

Setiausaha Agungnya, Ahmed Aboul Gheit, memberi amaran perubahan pendirian AS ini akan menggalakkan peneroka haram Israel melakukan keganasan ke atas warga Palestin dan merosakkan prospek untuk mencapai keamanan.

Beliau menegaskan perubahan pendirian AS akan merendahkan legitimasi moral negara kuasa besar itu berhubung isu terbabit. — Terjemahan AlHijrah Online


KAPAL DAYANG TOPAZ KARAM, 1 KRU MAUT DAN 4 LAGI HILANG

MIRI: Seorang kru Kapal Dayang Topaz meninggal dunia manakala empt masih hilang dan 121 lagi kru berjaya diselamatkan dalam kejadian kapal karam awal pagi tadi.

Insiden dilaporkan berlaku di 7.7 batu nautika dari Kuala Baram, Miri, Sarawak.

Menurut Ketua Pengarah Agensi Penguatkuasaan Maritim Malaysia, Datuk Mohd Zubil Mat Som sekitar jam 6.45 pagi tadi, Maritime Rescue Coordination Centre (MRCC Putrajaya) telah menerima aduan dari Kapal Sapura Construction melaporkan kapal telah menerima isyarat kecemasan dari Kapal Dayang Topaz

Susulan itu ujarnya Kapal Sapura Construction telah bergerak ke lokasi untuk mengesan lokasi sebenar Kapal Dayang Topaz dan mendapato kapal terbabit mulai karam dengan 62 kru masih berada di atas kapal, manakala 125 kru lagi telah terjun ke laut.

“Aset-aset bantuan telah segera bergerak ke lokasi yang merangkumi tiga kapal dan sebuah bot Maritim Malaysia di Miri bersama tujuh kapal dan bot milik syarikat Petronas dan Shell.

“Pada kira-kira jam 8.45 pagi tadi seramai 121 kru berjaya diselamatkan, seorang meninggal dunia dan empat lagi masih belum ditemui.

“Semua kru yang telah dijumpai telah diselamatkan oleh aset-aset bantuan dan kapal-kapal yang telah tiba di lokasi kejadian,” kata Mohd Zubil dalam kenyataan hari ini.

Tambahnya pihak MRCC Putrajaya kini sedang giat melaksanakan koordinasi lanjut bagi mencari dan menyelamat empat kru Kapal Dayang Topaz yang masih hilang.

Punca insiden ini katanya masih dalam siasatan. — AlHijrah Online.


PPMP SAMPAIKAN BANTUAN ‘ONE-OFF’ KEPADA PENGAMAL MEDIA

IPOH, 28 JUN – Persatuan Pengamal Media Perak (PPMP) menyampaikan sumbangan wang tunai kepada kumpulan media di negeri itu bagi membantu meringankan beban ketika Fasa 1 Pelan Pemulihan Negara.

Pengerusi PPMP, Sayed Mohd Hesham Syed Idris berkata, hampir 100 pengamal media tersenarai menerima bantuan terbabit dengan setiap daripada mereka menerima wang tunai antara RM200 hingga RM500 membabitkan jumlah keseluruhan RM35,000.

Menurut Sayed Mohd Hesham, dana berkenaan dikumpulkan melalui tabung persatuan hasil sumbangan daripada pelbagai pihak antaranya Pejabat Menteri Besar Perak, Ahli Parlimen, badan korporat, syarikat berkaitan kerajaan (GLC) dan orang persendirian.

“Bantuan ini kita berikan secara ‘one off’ dan berperingkat sejak 16 Jun lepas merangkumi pelbagai agensi media cetak dan penyiaran, akhbar berbahasa Melayu, Cina dan India yang terkesan dalam pandemik Covid-19 ketika ini.

“Sumbangan itu juga sebagai menghargai peranan petugas media yang terus berkerja dan mencari bahan berita untuk menyalurkan maklumat tepat kepada orang ramai terutama berkaitan usaha kerajaan dalam memutuskan rantaian Covid-19,” katanya.

Ujar Sayed Mohd Hesham, bantuan kecil tersebut juga diharap dapat memberi semangat kepada petugas media untuk terus komited dalam menjalankan tugas. – AlHijrah Online / Hamimah Hamid


Inkues Adib: KPKT sahkan terima surat Peguam Negara

SHAH ALAM – Kementerian Perumahan dan Kerajaan Tempatan (KPKT)  mengesahkan menerima sepucuk surat Peguam Negara, Tommy Thomas agar membatalkan lantikan peguam Syazlin Mansor dalam inkues kematian Muhammad Adib Mohd Kassim.

Setiausaha Politik Menteri KPKT, Nor Hizwan Ahmad dalam kenyataannya
berkata, kementerian segera bertindak mengikut nasihat Tommy di dalam
surat yang bertarikh 23 Mei lalu.

“Setelah menerima surat  tersebut, KPKT telah bertindak mengikut nasihat Tommy dan mengarahkan  Syazlin menarik diri daripada inkues tersebut,” katanya. – SINAR HARIAN


POLIS TAHAN LELAKI HINA AGAMA, PERSENDA UCAPAN SALAM

KUALA LUMPUR: Polis Diraja Malaysia (PDRM) menahan seorang lelaki warga tempatan kerana disyaki menghina agama Islam dengan mempersenda ucapan salam susulan satu klip video berhubung kes itu tular di media sosial.

Setiausaha PDRM Datuk Noorsiah Saaduddin berkata suspek berusia 40 tahun itu ditahan di Wangsa Maju, di sini, semalam.

Beliau berkata PDRM turut merampas dua telefon bimbit dan tiga keping sim kad milik suspek.

Menurut Noorsiah kes berkenaan disiasat Unit Siasatan Jenayah Terkelas, Bahagian D5, Jabatan Siasatan Jenayah Bukit Aman di bawah Seksyen 298A Kanun Keseksaan iaitu atas alasan agama, menyebabkan suasana tidak harmoni, perpecahan atau permusuhan, benci-membenci atau niat jahat atau memudaratkan perpaduan.

Selain itu, ia turut disiasat di bawah Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

“Suspek juga direman selama empat hari bermula hari ini sehingga Sabtu ini di bawah Seksyen 117 Kanun Tatacara Jenayah,” katanya dalam kenyataan hari ini.

Sementara itu, sejak Task Force Siasatan 35R (Ruler/Religion/Race) ditubuhkan pada 22 Mac lepas, 18 kertas siasatan telah dibuka dan 12 individu ditahan.

Noorsiah berkata kesemua mereka disiasat di bawah Seksyen 4(1) Akta Hasutan 1948, Seksyen 298A Kanun Keseksaan dan Seksyen 233 Akta Komunikasi dan Multimedia 1998.

“PDRM menasihatkan orang ramai tidak menyalahgunakan media sosial dengan mengeluarkan kenyataan mempersenda yang boleh menimbulkan kemarahan dan rasa benci, mencetuskan ketidakharmonian dan perpaduan kaum, bangsa, agama bahkan boleh menyentuh sensitiviti sistem beraja.

“Tindakan tegas akan diambil mengikut peruntukan undang-undang sedia ada demi melindungi ketenteraman dan kepentingan masyarakat,” katanya.–AlHijrah Online


REMAJA OKU MAUT DALAM KEBAKARAN BILIK PANGSAPURI

BAYAN BARU: Seorang remaja orang kurang upaya (OKU) maut dalam kebakaran di sebuah rumah di tingkat lapan Apartment Desa Bayan, di sini, pagi tadi.

Dalam kenyataan Jabatan Bomba dan Penyelamat Pulau Pinang, mangsa berusia 18 tahun itu ditemukan dalam keadaan tertiarap dan melecur pada bahagian belakang badannya di dalam bilik tidur rumahnya.

Jentera Bomba dari Balai Bomba dan Penyelamat Bayan Baru dengan bantuan Bomba Seri Balik Pulau bergegas ke lokasi kejadian selepas menerima panggilan kecemasan berhubung kebakaran pada jam 8.59 pagi.

Sebaik tiba di lokasi kejadian, pihaknya mendapati sebuah rumah di tingkat lapan terbakar dengan peratusan kemusnahan sebanyak 80 peratus.

“Terdapat seorang mangsa yang juga OKU, semasa ditemui mangsa tidak sedarkan diri di dalam bilik tidur berkenaan.

“Mangsa ditemui dalam keadaan tertiarap, dan bahagian belakang tubuhnya melecur,” katanya, hari ini.

Punca kejadian masih dalam siasatan sementara mayat mangsa telah dibawa ke Hospital Pulau Pinang (HPP) untuk dibedah siasat.—AlHijrah Online


BEKAS WARDEN PUSAT TAHFIZ BERDEPAN 10 TUDUHAN TERMASUK MELIWAT, AMANG SEKSUAL

KEMAMAN: Seorang bekas warden pusat tahfiz mengaku tidak bersalah atas 10 tuduhan meliwat dan melakukan amang seksual terhadap enam pelajar lelaki.

Tertuduh, Muhammad Jamil Abdul Kadir, 23, membuat pengakuan tersebut semasa pertuduhan dibacakan ke atasnya di hadapan Hakim Wan Suhaila Mohd, di Mahkamah Sesyen di sini, hari ini.

Lelaki itu didakwa melakukan kesalahan tersebut terhadap enam pelajar lelaki berusia 11 hingga 13 tahun di sebuah pusat tahfiz di sini, daripada Disember 2021 hingga Februari 2022.

Tertuduh berdepan dengan tuduhan di bawah Seksyen 377C Kanun Keseksaan, dua pertuduhan di bawah Seksyen 377B Kanun yang sama, empat tuduhan di bawah Seksyen 14(d) dan tiga tuduhan di bawah Seksyen 14(a) Akta Kesalahan-Kesalahan Seksual terhadap Kanak-Kanak 2017.

Terdahulu, pendakwaan yang dikendalikan Timbalan Pendakwa Raya, Nurhanisah SH Sahul Hamid tidak menawarkan jaminan kerana menganggap kesalahan itu serius yang mana pelajar-pelajar tersebut patut dilindungi di bawah jagaan tertuduh.

Bagaimanapun mahkamah membenarkan tertuduh yang tidak diwakili peguam diikat jamin RM51,000 bagi semua tuduhan dengan seorang penjamin selain dikenakan syarat tambahan iaitu tidak boleh menganggu mangsa dan saksi pendakwaan sehingga kes selesai dibicarakan.

Mahkamah juga menetapkan 29 Mac ini untuk sebutan semula kes.–AlHijrah Online


KPDNHEP WUJUDKAN LAMAN MIKRO BARANGAN MALAYSIA

KUALA LUMPUR: Kementerian Perdagangan Dalam Negeri Dan Hal Ehwal Pengguna (KPDNHEP) mewujudkan laman mikro yang dinamakan ‘Spacedeals’ khusus untuk mempromosi produk tempatan.

Penolong Pengarah Kanan Bahagian Pembangunan Perniagaan KPDNHEP, Redzuan Jaris berkata, para pembeli yang berminat untuk menyokong atau mengetahui lebih lanjut berkenaan produk buatan Malaysia digalakkan untuk ke laman mikro tersebut di spacedeals.infopengguna.com.

“Di laman sesawang itu ada senarai produk-produk buatan tempatan yang telah berdaftar dengan KPDNHEP

“Jadi mudah untuk pengguna melihat produk-produk tempatan yang ada,” katanya kepada AlHijrah Online.

Jelasnya selain menguar-uarkan barangan tempatan di laman web kendalian KPDNHEP itu, pihaknya turut melakukan promosi barangan Malaysia di laman sesawang jualan yang lain antaranya di Shopee.

Menurut Redzuan, penggunaan platform dalam talian memberi impak positif terhadap jualan produk tempatan dengan peningkatan sebanyak 485.31 peratus pada suku ketiga tahun ini meskipun berdepan cabaran COVID-19.

Tambahnya pembelian barangan Malaysia di pasar raya, kedai serbaneka dan kedai jualan di stesen minyak juga menunjukkan kenaikan peratusan yang ketara.

Ujar Redzuan, sokongan terhadap kempen beli barangan Malaysia itu dapat membantu meningkatkan permintaan domestik sekaligus membantu aktiviti peruncitan yang terjejas susulan penularan COVID-19. — AlHijrah Online


PM BEBAS DARI COVID-19

KUALA LUMPUR: Perdana Menteri Malaysia, Tan Sri Muhyiddin Yassin disahkan bebas dari pandemik COVID-19 setelah didapati negatif untuk keputusan ujian saringan bagi sampel kedua.

Menurut kenyataan Pejabat Perdana Menteri, Muhyiddin telah tamat tempoh kuarantin kendiri semalam.

“Perdana Menteri Tan Sri Muhyiddin Yassin telah dinasihatkan oleh Kementerian Kesihatan (KKM) untuk menjalani kuarantin kendiri selama 14 hari.

“KKM telah menjalankan ujian saringan pengesanan COVID-19 bagi sampel kedua ke atas Perdana Menteri pada 14 Oktober dan telah disahkan negatif pada 15 Oktober,” jelas kenyataan tersebut.

Pejabat Perdana Menteri ingin memaklumkan bahawa kedua-dua ujian tersebut disahkan negatif dan tempoh kuarantin kendiri beliau tamat pada 16 Oktober.

Ketika ini Muhyiddin mengambil langkah berjaga-jaga dengan kekal menghadiri atau mempengerusikan sebarang mesyuarat menerusi sidang video. — AlHijrah Online


PESERTA KONVOI KENDERAAN LASAK LEMAS DI SUNGAI LEBIR

GUA MUSANG: Seorang peserta konvoi kenderaan lasak meninggal dunia akibat lemas selepas dihanyutkan arus di Sungai Lebir dekat Kampung Aring 6 di sini, petang semalam.

Ketua Polis Daerah Gua Musang Supt Sik Choon Foo berkata mayat Mohd Hanafiah Abd Hamid, 54, ditemukan pasukan mencari dan menyelamat Jabatan Bomba dan Penyelamat Malaysia (JBPM) dan Angkatan Pertahanan Awam Malaysia (APM) pada pukul 5.30 petang.

Beliau berkata peniaga dari Putrajaya yang merupakan antara peserta Program Jamboree Peminat 4X4 Sungai Lebir itu dikatakan tergelincir ketika mandi di sungai berkenaan, dan dihanyutkan ke kawasan air yang dalam.

“Rakan-rakannya cuba membantu, tetapi gagal dan mayat dijumpai pada pukul 5.30 petang di tempat kejadian oleh anggota JBPM dan APM,” katanya dalam kenyataan, hari ini.

Katanya mayat kemudiannya dibawa ke bahagian Forensik Hospital Gua Musang untuk proses bedah siasat, dan kes diklasifikasikan sebagai mati mengejut (SDR).–AlHijrah Online


KU NAN BEBAS TUDUHAN RASUAH RM2 JUTA

PUTRAJAYA: Bekas Menteri Wilayah Persekutuan Datuk Seri Tengku Adnan Tengku Mansor dibebas dan dilepaskan oleh Mahkamah Rayuan hari ini atas tuduhan menerima rasuan RM2 juta daripada seorang ahli perniagaan pada lima tahun lalu.

Keputusan majoriti 2-1 itu dibuat panel tiga hakim iaitu Hakim Datuk Suraya Othman dan Hakim Ahmad Nasfy Yasin, Hakim Datuk Abu Bakar Jais.

Melalui keputusan hari ini, Tengku Adnan bebas dari hukuman penjara 12 bulan serta denda RM2 juta yang disabitkan ke atasnya oleh Mahkamah Tinggi Kuala Lumpur pada 21 Disember tahun lalu selepas mendapati beliau bersalah terhadap tuduhan rasuah.

Tengku Adnan dalam kapasitinya sebagai seorang penjawat awam iaitu Menteri Wilayah Persekutuan sebelum ini didakwa menerima untuk dirinya wang berjumlah RM2 juta daripada Pengarah Aset Kayamas Sdn Bhd (AKSB), Tan Sri Chai Kin Kong melalui cek didepositkan ke dalam akaun bank milik syarikat Tadmansori Holdings Sdn Bhd yang beliau mempunyai kepentingan dan diketahui syarikat AKSB ada perhubungan dengan tugas rasminya. — AlHIjrah Online


PELAJAR IPT WARGA ASING DITAHAN MILIKI BAHAN LUCAH KANAK-KANAK

KUALA LUMPUR: Polis menahan seorang penuntut antarabangsa kerana disyaki memiliki bahan pornografi kanak-kanak di Seremban, Negeri Sembilan, Isnin lepas.

Setiausaha Polis Diraja Malaysia (PDRM) Datuk Noorsiah Mohd Saaduddin berkata penahanan lelaki berumur 24 tahun yang menuntut di sebuah pusat pengajian tinggi itu merupakan hasil kerjasama antara PDRM dengan Biro Siasatan Persekutuan Amerika Syarikat.

Beliau berkata pemeriksaan polis menemukan sejumlah besar bahan pornografi kanak-kanak dalam komputer riba dan telefon bimbit milik lelaki terbabit.

Menurutnya, hasil siasatan mendapati lelaki terbabit menggunakan aplikasi media sosial untuk berkomunikasi dan memerangkap mangsa serta melakukan ugutan (sextortion) bagi mendapatkan bahan berunsur seksual daripada mangsa yang terdiri daripada kanak-kanak di luar negara.

“Suspek akan dibawa ke Mahkamah Majistret Seremban hari ini untuk dituduh di bawah Seksyen 5 Akta Kesalahan-Kesalahan Seksual Terhadap Kanak-Kanak 2017,” katanya dalam kenyataan hari ini.-AlHijrah Online


PERLUMBAAN DRAG RAGUT NYAWA TIADA PENGIKTIRAFAN MAM

KUALA LUMPUR: Persatuan Sukan Bermotor Malaysia (MAM) mengesahkan perlumbaan drag, ‘Malaysia Drag Bike National ET Record Championship 2023 Road Tour 2023’ di litar Pekan, Pahang, pada Ahad lepas yang meragut nyawa, tidak diiktiraf dan tidak mendapat kelulusan persatuan berkenaan.

MAM dalam satu kenyataan hari memaklumkan sukan permotoran merupakan sukan yang berbahaya dan mana-mana pihak yang ingin menyertainya sama ada penganjur, pemilik litar atau pelumba, wajib mematuhi peraturan serta protokol ketat yang ditetapkan.

“Ia demi memastikan tahap keselamatan yang tertinggi, meningkatkan persaingan dan akhirnya memberi peluang kepada pelumba dan penonton menikmati acara perlumbaan tersebut.

“Acara yang diiktiraf MAM dijalankan dengan mematuhi garis panduan am dan teknikal ditetapkan pihak Persekutuan Automobil Antarabangsa (FIA) dan Persekutuan Motosikal Antarabangsa (FIM) berkaitan penganjur, kemudahan, peserta dan kenderaan,” menurut kenyataan itu.

Justeru, menurut kenyataan itu pihak MAM tidak menyokong acara yang tidak mematuhi aspek keselamatan yang ditetapkan termasuk keselamatan pegawai, pelumba, penonton dan penganjur.

Menurutnya Kementerian Belia dan Sukan (KBS), Polis Diraja Malaysia (PDRM), Pesuruhjaya Sukan (PJS) dan MAM telah mengadakan perbincangan bagi mengemas kini pentadbiran dan undang-undang acara sukan permotoran supaya ia lebih teratur serta tersusun.

“Pihak MAM amat berharap agar semua pihak yang berkenaan dapat memberi kerjasama untuk memastikan bahawa penganjuran yang tidak diiktiraf seperti ini dapat dihalang demi mengelakkan kejadian sedemikian berulang,” menurut MAM.

Menurut laporan media, pelumba drag Hattem Rashdi meninggal dunia semalam selepas 12 jam bertarung nyawa akibat kemalangan di litar lumba pada Ahad ketika menyertai Malaysia Drag Bike National ET Record Championship 2023 Road Tour 2023.

MAM juga menyatakan rasa dukacita atas pemergian Hattem dan merakamkan ucapan takziah kepada keluarga arwah.–AlHijrah Online


PENANGGUHAN BAYARAN, DISKAUN PINJAMAN PTPTN DALAM TEMPOH TERDEKAT

KUALA LUMPUR: Penangguhan bayaran balik dan pengurangan bayaran pinjaman Perbadanan Tabung Pendidikan Tinggi Nasional (PTPTN) yang diumumkan dalam inisiatif Belanjawan 2023 akan dilaksanakan dalam masa terdekat.

Perbadanan itu dalam kenyataan hari ini memaklumkan inisiatif tersebut menunjukkan keprihatin kerajaan dalam meringankan beban kewangan peminjam yang terkesan dengan keadaan ekonomi yang mencabar pada masa ini.

“PTPTN amat berterima kasih dan komited untuk melaksanakan inisiatif Belanjawan 2023 iaitu insentif diskaun bayaran balik pinjaman sehingga 20 peratus selama tiga bulan bermula 1 Mac ini.

“PTPTN juga menyambut baik inisiatif penangguhan bayaran balik kepada peminjam berpendapatan bulanan RM1,800 ke bawah untuk tempoh enam bulan. Justeru, pelaksanaan inisiatif ini akan dimaklumkan dalam masa terdekat,” menurut kenyataan itu.

Menurut PTPTN sebagai sebuah agensi di bawah Kementerian Pendidikan Tinggi (KPT) ia sentiasa komited dan bersedia untuk membantu peminjam selaras dengan inisiatif kerajaan yang telah diumumkan melalui Belanjawan 2023.


MENTERI AGAMA SANTUNI JEMAAH MALAYSIA PESERTA PROGRAM KHAS HAJI JEMPUTAN RAJA SALMAN

MAKKAH: Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar hari ini meluangkan masa bertemu kira-kira 20 jemaah haji Malaysia yang merupakan peserta Program Khas Haji Tetamu Penjaga Dua Masjid Suci, Raja Salman Abdul Aziz Al Saud.

Pertemuan kira-kira setengah jam itu diadakan di Novotel, lokasi penginapan peserta-peserta program berkenaan.

Dalam pertemuan itu, Mohd Na’im turut menyampaikan amanatnya kepada para peserta supaya sentiasa menjaga kesihatan sepanjang berada di Tanah Suci.

“Sentiasalah buat ulangkaji tentang ibadah-ibadah yang akan kita semua lalui menjelang kemuncak haji itu nanti,” jelas Mohd Na’im dalam sesi pertemuan itu.

Beliau turut menyeru jemaah supaya sentiasa meletakkan nilai ikhlas dalam beribadah kepada Allah dan memberi tumpuan penuh kepada tuntutan-tuntutan ibadah dalam menunaikan Haji.

Sementara itu, Ketua Pegawai Eksekutif TV Alhijrah, Namanzee Harris yang turut serta dalam pertemuan itu berkata, amanat Mohd Na’im penting untuk dijadikan panduan, lebih-lebih lagi untuk mereka yang baru kali pertama menunaikan Haji.

“Amanah dan nasihat Mohd Na’im sangat tertumpu kepada meletakkan nilai yang tinggi dalam setiap ibadah yang akan dilalui nanti. Kami teruja dengan kehadirannya untuk bertemu kumpulan kami,” jelas Namanzee.

Jemaah Malaysia dijadual bergerak secara berperingkat ke Arafah pada Isnin, 26 Jun 2023 manakala hari Wukuf dan Aidiladha di Arab Saudi, masing-masing jatuh pada 27 dan 28 Jun 2023.–AlHijrah Online.


SOLAT JUMAAT ESOK DITIADAKAN – ZULKIFLI

KUALA LUMPUR: Solat Jumaat esok ditiadakan bagi membendung penularan wabak penyakit COVID-19, kata Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri.

Beliau berkata keputusan itu selaras dengan keputusan Muzakarah Fatwa Kebangsaan, jabatan agama Islam negeri-negeri dan arahan pihak kerajaan bagi memutuskan rantaian penyakit yang mengancam rakyat negara ini.

“Menjadi kewajiban kepada orang Islam yang cukup syarat untuk solat Jumaat akan tetapi dalam kes hari jumaat esok, sebagaimana diputuskan muzakarah fatwa kebangsaan, kebanyakan negeri-negeri dan arahan pihak kerajaan, makanya solat jumaat ditiadakan.

“Jesteru, sama ada di masjid atau surau Jumaat, dihentikan solat Jumaat sehinggalah 31 Mac.

“Tujuannya, tak lain tak bukan apabila kita ingin memutuskan rantaian penyakit yang kita panggil COVID-19 ini. Semoga ianya (wabak COVID-19) berlangsung dan berlalu pergi dari kamus kehidupan rakyat Malaysia ini, InshaAllah,” katanya dalam Pesanan Khas Menteri di Jabatan Perdana Menteri (Hal Ehwal Agama) yang dimuatnaik di laman Facebook beliau jam 7.30 malam tadi.

Kerajaan menguatkuasakan Perintah Kawalan Pergerakan bermula semalam hingga 31 Mac ini bagi mengekang penularan wabak COVID-19 yang antara lain meliputi larangan keluar masuk ke Malaysia, penutupan sekolah dan universiti selain penutupan premis kerajaan dan swasta yang tidak kritikal.

Setakat jam 12 tengah hari tadi, 110 kes baharu positif COVID-19 dilaporkan menjadikan keseluruhan 900 kes jangkitan wabak itu di negara ini.

Zulkifli berkata
susulan pembatalan solat Jumaat itu, semua umat Islam digesa mematuhi arahan dikeluarkan
dan menggantikan solat zohor di rumah dan dengan keluarga masing-masing.

“Niat kita untuk melaksanakan kebaikan dan apa yang diputuskan itu sebenarnya satu hal yang terbaik, bahkan itulah semestinya untuk kita patuhi kerana manfaat maslahat yang cukup besar,” katanya menjelaskan azan akan tetap dilaungkan sepertimana syiar Islam tetapi dengan sedikit penambahan meminta umat Islam solat di rumah.


DUA LELAKI PUKUL PEKERJA KEDAI SERBANEKA DITAHAN

KUALA LUMPUR: Polis menahan dua lelaki hari ini disyaki terlibat dalam kes memukul seorang pekerja kedai serbaneka hingga cedera di Semenyih, dekat sini.

Ketua Polis Daerah Kajang ACP Mohd Zaid Hassan berkata masing-masing yang berusia 31 dan 32 tahun ditahan di Seremban, Negeri Sembilan dan Sepang, Selangor pada 11.30 pagi dan 12.30 tengah hari.

“Polis turut merampas dua telefon bimbit bagi membantu siasatan. Pemeriksaan lanjut mendapati kedua-duanya mempunyai satu rekod lampau melibatkan kes jenayah dan dadah,” katanya dalam kenyataan hari ini.

Mohd Zaid berkata permohonan reman terhadap mereka akan dibuat esok bagi membolehkan siasatan lanjut dijalankan mengikut Seksyen 394 Kanun Keseksaan.

Dalam kejadian kira-kira 5 pagi semalam, dua lelaki berkenaan yang dipercayai dalam keadaan mabuk telah memasuki sebuah kedai serbaneka di Semenyih bagi membeli minuman.

Seorang daripadanya kemudian membawa keluar tiga payung dari premis berkenaan tanpa membuat bayaran yang menyebabkan pekerja premis itu menegur suspek dan berlaku pertengkaran.

Suspek kemudian telah menumbuk muka pekerja lelaki berusia 18 tahun itu sebelum melarikan diri manakala pekerja berkenaan kemudian membuat laporan di Ibu Pejabat Polis Daerah Kajang pada 7.43 pagi semalam selepas mendapat rawatan di hospital.–AlHijrah Online


ASEAN PERLU PENGIKTIRAFAN BERSAMA SIJIL HALAL STANDARD

KUALA LUMPUR, 8 Jun – Pertubuhan Negara-negara Asia Tenggara (ASEAN) perlu mengadakan pengiktirafan bersama atau perjanjian untuk membolehkan mereka mempunyai pensijilan halal yang standard, kata Perbadanan Pembangunan Perdagangan luar Malaysia (MATRADE).

Ketua Pegawai Eksekutif Datuk Dzulkifli Mahmud berkata keseragaman pensijilan halal ASEAN akan membolehkan kesemua negara-negara di rantau ini membuat urus niaga berkaitan dengan produk halal secara lebih lancar di kalangan mereka.

“Bukan sahaja ia boleh dipakai di kalangan negara-negara ASEAN, malah kami berharap agar proses pensijilan halal ini boleh diterimapakai oleh negara-negara bukan ASEAN juga, tetapi mengikut terma dan syarat kami. “Buat masa ini, kami (negara-negara ASEAN) sedang dalam perbincangan untuk mewujudkan satu penyeragaman bagi melahirkan sijil halal tersebut,” Dzulkifli berkata kepada Bernama.

Beliau hadir dalam majlis Prosedur Pensijilan Halal Malaysia bersama Jakim, anjuran Persatuan Pengilang & Industri Perkhidmatan Bumiputra Malaysia (PPIPBM).

Menurut Dzulkifli, perbincangan tersebut diharap dapat berjalan dengan lancar dan mendapat kerjasama semua negara-negara ASEAN. Apabila proses pemberian sijil halal kepada syarikat-syarikat tempatan dapat disegerakan, ia dapat melicinkan aktiviti promosi barangan tempatan ke peringkat luar negara, katanya.

“Produk-produk yang layak ke luar negara secara tidak langsung akan memberi keyakinan kepada syarikat tempatan dan memudahkan mereka mendapat tempahan untuk jangka masa panjang. “Ia juga dapat menjadikan eskport negara lebih kompetitif,” katanya sambil menambah bahawa negara luar yakin dengan terma dan syarat yang dikeluarkan pensijilan halal Jabatan Kemajuan Islam Malaysia (JAKIM).

Katanya, Jakim mempunyai wakil-wakil yang berkelayakan di beberapa negara luar, di mana setiap daripada mereka telah dilatih berdasarkan kepada terma dan syarat yang ditentukan jabatan tersebut. Sementara itu, Ahli Jawatankuasa PPIPBM Asmah Abdullah berkata persatuan tersebut akan sedia membantu dan memberi bimbingan kepada syarikat-syarikat tempatan yang ingin mendapatkan pensijilan halal bagi tujuan memasarkan produk mereka ke luar negara.

“Kami sedar bahawa sesetengah syarikat tempatan mempunyai kekangan untuk mendapatkan sijil halal bagi produk mereka, tetapi kebanyakkan daripada mereka tidak mahu tampil untuk mendapatkan bantuan. “PPIPBM sedia membantu mereka,” katanya, sambil menambah bahawa persatuan tersebut mempunyai lebih kurang 800 ahli dan mahu meningkatkan jumlah itu kepada 1,000 orang menjelang akhir tahun ini.

Antara fungsi PPIPBM termasuklah menyediakan platform kepada syarikat kecil dan sederhana untuk meningkatkan rangkaian melalui perkongsian maklumat dan kerjasama agensi usahawan. Ia turut memberi ruang kepada ahli membuka pasaran antarabangsa melalui program lawatan dagang eksport.

BERNAMA


JAWI TERIMA ADUAN KESALAHAN QAZAF, AKAN LAKUKAN SIASATAN

KUALA LUMPUR: Jabatan Agama Islam Wilayah Persekutuan (JAWI) akan menyiasat aduan daripada beberapa pihak berhubung isu kesalahan jenayah qazaf yang menjadi kontroversi baru-baru ini.

JAWI dalam kenyataan hari ini berkata, siasatan terhadap aduan tersebut akan dilaksanakan oleh Bahagian Penguatkuasaan JAWI di bawah peruntukan Akta Kesalahan Jenayah Syariah (Wilayah-Wilayah Persekutuan) 1997 (Akta 559).

“Di bawah akta tersebut JAWI akan mendapatkan keterangan daripada pihak yang dikenal pasti terlibat dengan isu jenayah Qazaf.

“Jabatan ini ingin mengingatkan semua pihak agar menjauhkan diri dari terjebak melakukan sebarang bentuk kesalahan jenayah Syariah yang boleh menimbulkan kemudaratan dalam kalangan masyarakat,” katanya.

Sementara itu empat pertubuhan bukan kerajaan (NGO) iaitu Persatuan Kebangsaan Pelajar Islam Malaysia (PKPIM), Angkatan Belia Islam Malaysia (ABIM), Pertubuhan Ikram Malaysia (Ikram) dan Wadah Pencerdasan Umat Malaysia (Wadah) hari ini tampil membuat laporan kepada JAWI berhubung tuduhan qazaf yang dibuat seorang pendakwah membabitkan Perdana Menteri Datuk Seri Anwar Ibrahim.

Laporan itu juga bertujuan memberi peringatan kepada semua pihak agar berhati-hati dalam melemparkan tuduhan disamping memastikan tindakan seumpama itu tidak menjadi normalisasi dalam masyarakat.

Sebelum ini media turut melaporkan, seorang ahli politik dikaitkan dengan kesalahan jenayah qazaf selepas dikatakan menuduh pemimpin tertinggi negara terlibat dalam isu moral.– AlHijrah Online


SOLAT HAJAT HARI INI DAN ESOK DI MASJID, SURAU WILAYAH PERSEKUTUAN UNTUK RAKYAT PALESTIN

KUALA LUMPUR: Jabatan Agama Islam Wilayah Persekutuan (JAWI) akan menganjurkan solat hajat selepas solat Isyak pada 6 April 2023 serta bacaan Qunut Nazilah dan solat Hajat selepas solat Jumaat pada 7 April 2023 bagi mendoakan kesejahteraan dan keselamatan rakyat Palestin.

Pengarah JAWI, Datuk Mohd Ajib Ismail berkata ia susulan tragedi serangan dan kekasaran tentera Israel terhadap rakyat Palestin dan jemaah yang berada di Masjid Al-Aqsa semalam.

“Jabatan ini menggesa agar masjid, surau Jumaat dan surau di seluruh Wilayah- Wilayah Persekutuan Kuala Lumpur, Putrajaya dan Labuan untuk melaksanakan solat hajat pada 6 dan 7 April.

“Kami mengutuk sekeras-kerasnya serangan tidak bertanggungjawab dan kezaliman yang dilakukan lebih-lebih lagi dalam bulan Ramadan yang mulia. Sesungguhnya doa dan munajat yang dipanjatkan ke hadrat Allah SWT adalah lambang solidariti berpanjangan umat Islam untuk keamanan rakyat Palestin,” katanya dalam kenyataan pada Rabu.

Semalam Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar memaklumkan masjid-masjid di bawah seliaan Jabatan Kemajuan Islam Malaysia (JAKIM) iaitu Masjid Negara, Masjid Putra dan Masjid Tuanku Mizan Zainal Abidin telah diarah untuk melaksanakan solat hajat sebagai tanda solidarity kepada Palestin.

Mohd Na’im turut mengutuk sekeras-kerasnya tindakan polis Israel yang menyerang dan menggunakan kekerasan terhadap rakyat Palestin dan jemaah yang berada di Masjid Al-Aqsa pada Rabu sehingga menyebabkan kecederaan awam. – AlHijrah Online


BAYI LAPAN BULAN HIDAP JANTUNG BERLUBANG, SALURAN DARAH TIDAK SEMPURNA

JASIN: Telatah lincah Fatiah Iris Abdullah,  8 bulan, saling tidak tumpah seperti rakan seusianya yang lain.

Namun hakikatnya, si cilik itu bukan sahaja menghidap penyakit jantung berlubang malahan saluran darahnya juga disahkan tidak sempurna.

Ikuti laporan Berita Alhijrah siaran 10 Oktober 2020. — AlHijrah Online


COVID-19: CAHAYA DI HUJUNG TEROWONG MULA KELIHATAN

KUALA LUMPUR: Perang menentang COVID-19 di Lembah Klang mula menunjukkan sinar kemenangan sejak beberapa minggu lalu apabila jumlah kemasukan pesakit baharu mencatatkan penurunan.

Pakar Anestesiologi dan Rawatan Rapi Hospital Kuala Lumpur (HKL), Dr Noorulhana Sukarnakadi Hadzarami berkata, jumlah pesakit tempatan mula menunjukkan penurunan sejak minggu lepas.

“Sebenarnya dari minggu lepas saya simpan khabar gembira ini. Kami di Lembah Klang sudah mulai nampak titik cahaya di hujung terowong yang gelap. Samar-samar tapi penuh harapan.

“Awal Julai kami dapati kemasukan pesakit COVID-19 warga emas mulai menurun. Minggu lepas jumlah kemasukan pesakit warganegara mulai menurun. Majoriti yang datang adalah warga asing,” katanya dalam catatan di Facebook.

Ujarnya, keadaan di jabatan kecemasan ketika ini lebih terkawal berbanding sebelum ini.

“Kalau dulu, mayat berbungkus berselang-seli dengan katil pesakit hidup, dan canvas memenuhi segenap ruang dan laluan di Jabatan Kecemasan. Sekarang dah nampak lantai.

“Jumlah pesakit kategori ringan mungkin masih ramai tetapi mereka cuma perlukan pemantauan dan rawatan di wad saja.

“Masih ada rujukan pesakit COVID-19 kritikal ke ICU dari kalangan warganegara namun terdiri dari mereka yang tolak vaksinasi. Apa nak buat,” katanya.

Tambah beliau terdapat pesakit COVID-19 kritikal dari kalangan yang divaksin namun mereka sembuh lebih cepat berbanding yang tidak divaksin.

“Empat pesakit kami yang dah divaksinkan perlu bantuan pernafasan hanya 3-4 hari berbanding 2-3 minggu pesakit lain yang tak sempat menerima vaksin. Mereka pulih dengan X-ray dada yang bersih.

“Tak sabar nak jadi macam Sarawak. Di sana pesakit COVID kritikal di ICU hanya 3 orang. Sejajar dengan kelajuan dan keluasan kadar vaksinasi mereka,” katanya.

Bagaimanapun tegas Dr Noorulhana jumlah pesakit di ICU masih ramai hasil kemasukan sejak sebulan lalu selain kadar pesakit meninggal dunia di rumah (BID) yang masih tinggi.

“Kita belum lagi menang. Kita berusaha dan bertawakkal. Insyaallah vaksin berkesan,” katanya — AlHijrah Online


DUA PEGAWAI TENTERA TERLIBAT KEMALANGAN LANGGAR LEMBU

SEREMBAN: Dua pegawai tentera terlibat dalam kemalangan selepas seekor lembu muncul secara tiba-tiba di hadapan kenderaan yang dinaiki mereka semasa melalui jalan di Kilometer 249.7 Lebuhraya PLUS, awal pagi semalam.

Kejadian kira-kira jam 2.30 pagi itu sempat dirakam kamera papan pemuka kenderaan pacuan empat roda yang dinaiki dua pegawai Tentera Laut Diraja Malaysia (TLDM) Lumut, Perak.

Ketua Polis Daerah Seremban ACP Nanda Maarof berkata, kedua-dua mangsa terlibat dalam kemalangan itu mengalami kecederaan ringan.

“Dua pegawai tentera laut itu dalam perjalanan pulang ke Kem TLDM Lumut, Perak dari Kulai, Johor.

“Sebaik tiba di lokasi kejadian, kenderaan pacuan empat roda model Ford Ranger dinaiki dua lelaki itu terlanggar seekor lembu yang muncul mendadak di lorong kanan lebuh raya,” katanya.

Nanda berkata, akibat kemalangan kenderaan dipandu pegawai berusia 39 tahun itu berpusing dan terhenti di lorong kiri.

“Pemandu dan seorang penumpang lelaki berusia 42 tahun mengalami kecederaan ringan. Ketika kejadian jalan gelap dan lancar,” katanya.

Sebelum ini tular di media sosial sebuah video menunjukkan rakaman kamera papan pemuka (dash cam) memaparkan sebuah kenderaan merempuh seekor lembu yang muncul mendadak di tengah jalan raya.—AlHijrah Online


PKP 2.0: WAKTU OPERASI PERNIAGAAN DILANJUTKAN HINGGA 10 MALAM BERMULA ESOK

KUALA LUMPUR: Kerajaan membenarkan waktu operasi semua sektor perniagaan yang tertentu dilanjutkan sewaktu tempoh Perintah Kawalan Pergerakan (PKP), sehingga jam 10 malam bermula esok.

Menteri Kanan (Keselamatan), Datuk Seri Ismail Sabri Yaakob berkata, keputusan tersebut diambil bagi menyelaraskan semula waktu operasi perniagaan membabitkan semua sektor yang diluluskan sebelum ini.

Dalam masa yang sama, ia dapat memudahkan pemantauan dan penguatkuasaan dilakukan ‘Task Force’ Operasi Pematuhan yang diketuai Polis Diraja Malaysia (PDRM).

“Sektor perniagaan yang dibenarkan antaranya kedai runcit, serbaneka, farmasi, kedai keperluan harian, kedai makanan haiwan, kedai dobi dan kedai cermin mata yang kita diumumkan sebelum ini.

“Jadi kita seragamkan semua waktu perniagaan bagi setiap sektor yang kita lulus dan benarkan,” katanya dalam sidang media, hari ini.

Terdahulu, waktu operasi premis menjual makanan dan perkhidmatan penghantaran makanan di negeri-negeri dalam tempoh PKP dilanjutkan hingga jam 10 malam pada 22 Januari lalu.

Kerajaan turut bersetuju untuk membenarkan sektor perhutanan, perkayuan dan rantaiannya yang melibatkan aktiviti pembalakan akan beroperasi esok.—AlHijrah Online


KERAJAAN SERIUS PANTAU PENULARAN IDEOLOGI, PEMIKIRAN BERCANGGAH DENGAN AGAMA

KUALA LUMPUR: Kerajaan mengambil serius sebarang bentuk usaha penyebaran ideologi dan aliran pemikiran yang bercanggah dengan ajaran Islam seperti syiah, liberalisme, dan pluralisme.

Menurut Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri, beberapa langkah telah dilakukan untuk tujuan itu merangkumi mewartakan fatwa dan perundangan serta mengeluarkan hukum, memberi penjelasan dan penerangan kepada masyarakat dan menyediakan kurikulum pendidikan peringkat rendah atau Kelas al-Quran dan Fardhu Ain (KAFA).

Jelas Zulkifli, Muzakarah Khas Jawatankuasa Fatwa Majlis Kebangsaan Bagi Hal Ehwal Ugama Islam Malaysia (MKI) juga menetapkan pandangan hukum bahawa umat Islam di Malaysia hanya perlu mengikut ajaran Islam yang berasaskan pegangan Ahli Sunnah wal-Jamaah, dari segi akidah, syariah dan akhlak. Ia juga membuat ketetapan bahawa ajaran Islam selain daripada pegangan Ahli Sunnah wal-Jamaah adalah dilarang.

Susulan keputusan MKI itu, Zulkifli berkata 13 negeri di Malaysia telah mengeluarkan fatwa pengharaman Syiah, dan fatwa itu telah pun diwartakan serta boleh digunakan untuk mengambil tindakan ke atas pengikut Syiah.

“Perkembangan fahaman-fahaman itu di negara ini masih terkawal dan belum berada di tahap yang membimbangkan.

“Kerajaan melalui Jabatan Kemajuan Islam Malaysia (JAKIM) dengan kerjasama pihak berkuasa agama negeri dan agensi keselamatan sentiasa memantau kewujudan aktiviti kumpulan ini bagi mengekang penularan fahaman-fahaman itu dalam kalangan masyarakat di negara ini.”

Zulkifli berkata demikian dalam jawapannya kepada Senator Sabani Mat di Dewan Negara yang menyoal tentang langkah kerajaan untuk mengekang penularan fahaman selain daripada agama Islam. – Alhijrah Online / Faez Baderolhesam


IMBASAN SEJARAH KERAJAAN TURKI MODEN

Turki sebenarnya pernah melalui 4 rampasan kuasa sejak 1960. Rancangan menggulingkan kerajaan Presiden Erdogan merupakan usaha terancang pihak yang tidak senang dengan kepimpinannya di Turki selama 13 tahun sejak mengambil alih kerajaan pada 2003.


PENGGUNAAN AL-QURAN BRAILLE TIDAK MUDAH, TIADA HUKUM TAJWID – MUHAMMAD QAYYIM

KUALA LUMPUR: Tulisan mushaf Al Quran yang berwarna-warni dengan membawa maksud dan tujuan sendiri akan memudahkan pembaca untuk mengalunkan bacaan Al Quran mengikut hukum tajwid yang betul.

Namun, kelebihan itu tidak dapat dinikmati oleh orang kurang upaya (OKU) penglihatan yang perlu menggunakan Al Quran Braille.

Menurut johan Tilawah kategori lelaki Majlis Tilawah dan Menghafaz AlQuran peringkat Antarabangsa ke 63, Muhammad Qayyim Nizar Sarimi yang juga orang kurang upaya penglihatan, antara cabaran yang dihadapinya adalah kesukaran untuk mengenali kod dan titik dalam Al Quran Braille yang tiada hukum tajwid seperti Al Quran biasa.

“Saya perlu belajar dan mengingati hukum tajwid disebabkan dalam Al Quran Braille tiada hukum tajwid seperti dalam Al-Quran biasa yang mempunyai tanda waqaf ibtida, hukum tajwid berwarna merah, hijau dan biru dan lain-lain.

“Dalam Al-Quran Braille juga tidak mempunyai hukum tajwid seperti tanwin dan waqaf. Kalau ada pun tidak banyak jadi kita itu perlu belajar, ingat dan hafal tentang hukum-hukum tajwid itu.” katanya ketika ditemui AlHijrah Online.

Sehubungan itu, katanya beliau berharap lebih ramai guru dapat mengajar Al-Quran Braille di mana penggunaannya kini telah meluas di Malaysia.

Sementara itu, peserta tilawah wanita Malaysia, Nor Hidayah Abd Rahman, 32, berkongsi perjalanannya mendalami ilmu tarannum yang memerlukan pengorbanan dan tidak mudah.

“Jadi qari dan qariah ini tidak mudah kadang-kadang sampai mengalir air mata.

“Kita juga perlu sentiasa rajin untuk belajar kerana lagi banyak kita belajar kita akan sedar banyak yang kita tidak tahu,” katanya.

Selain Qayyim dan Norhidayah, Malaysia turut menghantar dua wakil kategori hafazan iaitu Ahmad Ikmal Mohd Ridhuan dari Johor dan Dian Karisma Mohd Japar dari Sabah. — AlHIjrah Online


ANWAR BERI JUMLAH SOKONGAN TETAPI TIDAK BERI SENARAI NAMA – ISTANA NEGARA

KUALA LUMPUR: Pengerusi Pakatan Harapan Datuk Seri Anwar Ibrahim telah menyerahkan jumlah sokongan yang diperolehnya kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Bagaimanapun Istana Negara dalam kenyataannya memaklumkan, Anwar tidak mengemukakan senarai nama ahli-ahli Dewan Rakyat untuk mengukuhkan dakwaan tersebut.

“Dalam sesi yang berlangsung selama lebih kurang 25 minit ini, Dato’ Seri Anwar bin Ibrahim telah mengemukakan jumlah Ahli-ahli Dewan Rakyat yang didakwa memberi sokongan kepada beliau. Walau bagaimanapun, beliau tidak mengemukakan senarai nama Ahli-ahli Dewan Rakyat untuk mengukuhkan dakwaan tersebut.

“Sehubungan dengan itu, Al-Sultan Abdullah telah menasihati Dato’ Seri Anwar bin Ibrahim untuk akur dan menghormati proses-proses perundangan seperti yang termaktub dalam Perlembagaan Persekutuan,” jelas kenyataan Istana Negara.

Dalam pada itu Istana Negara memaklumkan lanjutan kepada pelaksanaan Perintah Kawalan Pergerakan Bersyarat (PKPB) dan atas titah perkenan Al-Sultan Abdullah, Istana Negara telah melaksanakan sekatan pergerakan separa (semi-lockdown) yang telah berkuatkuasa sehingga tarikh yang akan diumumkan kelak.

Seri Paduka Baginda amat prihatin dan menitikberatkan penjagaan dan tahap kesihatan diri para pegawai serta kakitangan Istana Negara dan pelaksanaan ini adalah untuk menjaminkan keselamatan dan kesejahteraan warga Istana Negara. — AlHijrah Online


SULTAN SELANGOR TITAH NAZIR GUNA ICT PANTAU AKTIVITI MASJID

KLANG: Sultan Selangor Sultan Sharafuddin Idris Shah menitahkan nazir di semua masjid seluruh negeri memperuntukkan sebahagian daripada kewangan masjid bagi menyediakan kelengkapan teknologi maklumat dan komunikasi (ICT) untuk merekod serta memantau semua aktiviti ceramah.

Sultan Sharafuddin bertitah kelengkapan ICT di masjid akan memberi manfaat kepada pihak masjid dan ahli kariah kerana setiap perjalanan ceramah dibuat secara langsung atau dalam talian boleh dikongsi oleh mereka yang tidak hadir ke majlis ilmu tersebut, selain mudah dirujuk semula apabila diperlukan.

Baginda bertitah masjid boleh berfungsi dengan lebih baik sebagai pusat maklumat yang boleh membekal data kepada semua agensi agama seperti Majlis Agama Islam Selangor (MAIS), Jabatan Agama Islam Selangor (JAIS), Lembaga Zakat Selangor (LZS), Jabatan Kebajikan Masyarakat (JKM), ahli kariah serta pihak lain.

“Melalui penggunaan teknologi (ICT) juga, MAIS boleh memantau dan menyemak laporan kewangan semua masjid dan surau dengan kaedah dalam talian. Ini boleh mengelak berlaku penyelewengan dalam  pengurusan kewangan masjid dan surau di negeri ini,” titah baginda.

Sultan Selangor bertitah demikian semasa istiadat pengurniaan watikah pelantikan kepada 1,256 nazir dan imam masjid di seluruh Selangor, di Istana Alam Shah di sini hari ini.

Turut berkenan berangkat ke istiadat itu, Raja Muda Selangor Tengku Amir Shah.

Sultan Sharafuddin turut menasihatkan semua nazir dan imam masjid agar dapat mentadbir masjid dengan cekap, efisien, telus dan profesional.

“Sebarang keputusan yang diambil oleh nazir serta jawatankuasa hendaklah mengikut undang-undang dan peraturan serta titah beta. Kegagalan mematuhi segala peraturan dan titah beta membolehkan tindakan penguatkuasaan undang-undang dikenakan terhadap mereka yang bertanggungjawab,” titah baginda.

Baginda juga berharap dan menasihatkan para pegawai masjid khususnya nazir dan imam supaya terus memelihara kemuliaan institusi masjid daripada dicemari oleh elemen yang boleh merosakkan akidah, perpaduan dan kesatuan ummah.

Dalam pada itu, Sultan Selangor juga mengingatkan program bagi memakmurkan masjid seperti kuliah, ceramah dan tazkirah hanya boleh disampaikan oleh mereka yang mempunyai tauliah yang dikeluarkan oleh Jawatankuasa Tauliah MAIS.

Baginda bertitah bagi penceramah luar negara, mereka dibenarkan menyampaikan kuliah, ceramah dan tazkirah di Masjid Sultan Salahuddin Abdul Aziz Shah di Shah Alam, Masjid Tengku Ampuan Jemaah di Bukit Jelutong, Masjid Diraja Sultan Sulaiman di Klang dan Masjid Raja Haji Fi Sabilillah di Cyberjaya sahaja. —AlHijrah Online


CADANGAN WAJIB PEMBAYARAN ELAUN LATIHAN INDUSTRI SEKTOR SWASTA DIBAWA KE KABINET – HANNAH

KUALA LUMPUR: Cadangan mewajibkan pembayaran elaun kepada pelajar yang menjalani latihan industri di sektor swasta seperti yang dilaksanakan sektor awam akan dibawa ke Kabinet untuk perbincangan, kata Menteri Belia dan Sukan Hannah Yeoh.

Beliau berkata Kementerian Pengajian Tinggi dan Kementerian Sumber Manusia perlu berbincang mengenai kelebihan dan kekurangan dalam memperluaskan pelaksanaan cadangan itu kepada sektor swasta.

“Buat masa ini kerajaan tidak mewajibkan mana-mana syarikat swasta untuk membayar elaun kepada pelajar yang menjalani latihan industri.

“Bagaimanapun kerajaan amat menggalakkan agar syarikat swasta mencontohi kerajaan dalam melaksanakan pembayaran elaun kepada pelajar yang menjalani latihan industri,” katanya pada sidang media di lobi Parlimen di sini hari ini.

Beliau berkata pada masa ini kementerian mengambil maklum pelaksanaan cadangan itu adalah tidak sesuai kerana kebanyakan syarikat swasta masih dalam proses pemulihan pasca COVID-19.

Yeoh berkata langkah mewajibkan pembayaran elaun oleh sektor swasta ketika syarikat berada dalam tempoh pemulihan ini juga boleh menyebabkan kekurangan peluang kepada belia menjalani latihan industri.

“Sebagai contoh, berdasarkan data yang saya ada di KBS semasa pandemik COVID-19 pada 2020, 81 orang (pelajar) memohon (untuk latihan industri) tetapi kita hanya boleh terima 19 orang kerana tertakluk kepada kewangan sedia ada.

“Pada 2021, 85 orang memohon untuk buat latihan industri, tetapi disebabkan kekangan kewangan kita hanya boleh terima 47 orang… bermaksud kalau tidak diwajibkan pembayaran (elaun) kemungkinan besar syarikat atau agensi boleh beri peluang kepada semua untuk berlatih (latihan industri),” katanya. –AlHijrah Online


PELBAGAI SUASANA IRINGI PERLEPASAN JEMAAH HAJI KEDUA 1437H

Menteri di Jabatan Perdana Menteri, Datuk Seri Jamil Khir Baharom yakin kerajaan saudi telah ambil langkah sewajarnya demi jaga keselamatan jemaah haji

Ketua Pegawai Eksekutif Lembaga Tabung Haji, Datuk Johan Abdullah menyatakan jemaah akan diberi taklimat keselamatan sejurus tiba di tanah suci

Pelbagai reaksi ditonjolkan para jemaah yang berlepas bagi menunaikan ibadah tersebut.

Ikuti laporan Instagram TV AlHIjrah dan tunggu pengumuman: Kuiz Musim Haji TV AlHijrah yang menawarkan pelbagai hadiah menarik. Hanya menjawab 17 soalan anda berpeluang memenangi sebuah kereta, tiga motosikal dan enam pakej umrah.

Baca selanjutnya di sini :


PENGARAH AGENSI PELANCONGAN DIDAKWA IKLAN PAKEJ HAJI FURADA TANPA LESEN SAH

KUALA LUMPUR: Seorang pengarah syarikat agensi pelancongan didakwa di Mahkamah Sesyen di sini hari ini atas pertuduhan mengiklankan perkhidmatan pakej haji furada tanpa lesen pengelola jemaah haji yang sah daripada Lembaga Tabung Haji, Mei lepas.

Agus Rizal Mat Ali, 50, pengarah syarikat UC Travel Sdn Bhd, mengaku tidak bersalah atas pertuduhan mengiklankan perkhidmatan pakej haji furada bagi musim 2022M/1443H dengan memuat naik di media sosial Facebook milik syarikat itu, bahawa dia boleh menjalankan atau membuat transaksi perniagaan sebagai pengelola perjalanan haji ke tanah suci.

Perbuatan itu bagi tujuan menunaikan haji sedangkan syarikat tersebut tidak mempunyai lesen pengelola jemaah haji secara sah daripada Lembaga Tabung Haji.

Agus Rizal didakwa melakukan perbuatan itu di pejabatnya di Platinum Walk, Jalan Langkawi 2, Danau Kota di sini pada 9 Mei lepas.

Pertuduhan mengikut Seksyen 27 (1) (b) Akta Tabung Haji 1995 dan boleh dihukum di bawah Seksyen 27 (2) akta sama yang membawa hukuman denda maksimum RM100,000 atau penjara selama tempoh tidak melebihi setahun atau kedua-duanya, jika sabit kesalahan.

Pada prosiding di hadapan Hakim Kamarudin Kamsun itu, pendakwaan dikendalikan Timbalan Pendakwa Raya Nur Aqilah Ishak dan Hanis Anisha Jamilludin manakala peguam Datuk Dhanaraj Vasudevan dan Ho Cheng En mewakili tertuduh.

Mahkamah membenarkan tertuduh diikat jamin RM50,000 dengan seorang penjamin selain menetapkan 8 Sept ini untuk sebutan semula kes.

Pada 2 Ogos lepas, media melaporkan, sebanyak 132 laporan polis berhubung kes penipuan pakej menunaikan ibadah haji dan umrah menggunakan visa furada direkodkan setakat 31 Julai lalu membabitkan kerugian lebih RM5.6 juta.

Visa furada ialah visa yang diuruskan sendiri dan dilaporkan dikeluarkan oleh Arab Saudi, tanpa membabitkan jumlah kuota yang diperoleh TH. – AlHijrah Online


MAYAT ANGGOTA TENTERA HILANG DITEMUKAN DI HUTAN SIMPAN BELUM

IPOH: Polis hari ini menjumpai mayat dipercayai anggota tentera daripada Batalion ke-25 Rejimen Askar Melayu Diraja (RAMD) Kem Sri Bentong, Pahang yang hilang ketika menjalankan tugas operasi di kawasan pedalaman Hutan Simpan Belum, dekat Gerik, Jumaat lepas.

Ketua Polis Perak Datuk Seri Mohd Yusri Hassan Basri berkata hasil operasi mencari dan menyelamat (SAR) yang dijalankan Angkatan Tentera Malaysia (ATM) sejak 7 April lepas menemukan satu mayat dipercayai anggota tentera berkenaan pada 10.15 pagi tadi.

Mohd Yusri berkata mayat terbabit dibawa ke Hospital Gerik bagi proses bedah siasat.

“PDRM (Polis Diraja Malaysia) Perak merakamkan ucapan takziah kepada ahli keluarga mangsa,” katanya dalam satu kenyataan hari ini.

Pada Isnin, Mohd Yusri dilaporkan berkata hasil siasatan awal polis mendapati kejadian kehilangan itu  berlaku pada 5 petang Jumaat lepas semasa mangsa bersama lima anggota lain menjalankan operasi di kawasan penugasan berkenaan.

Sementara itu bekas Menteri Kabinet Datuk Seri Reezal Merican Naina Merican turut berkongsi berita kematian Koperal Mohamamad Nasri Mohd Nasib.

Beliau turut menzahirkan ucapan takziah kepada ibu mangsa Fadzilah Bakar yang merupakan Ketua Wanita UMNO Cawangan Pengkalan Sena, Pulau Pinang. — AlHijrah Online


MOTOSIKAL LANGGAR MYVI BERHENTI LIHAT PEMANDANGAN DI LEBUHRAYA SUKE

KUALA LUMPUR: Seorang lelaki terlibat dalam kemalangan selepas motosikal ditunggangnya berlanggar dengan sebuah kereta yang berhenti di lorong kecemasan di Lebuhraya Sungai Besi-Ulu Kelang (SUKE), di sini semalam.

Ketua Polis Daerah Ampang Jaya ACP Mohamad Farouk Eshak berkata, kejadian berlaku kira-kira jam 2.45 petang melibatkan mangsa yang menunggang motosikal jenis Suzuki.

“Suspek yang memandu kenderaan jenis Perodua Myvi berhenti di lorong kecemasan di lebuhraya SUKE dari arah Tol Bukit Teratai menghala ke Kuala Lumpur dengan tujuan untuk melihat pemandangan sekitar dari atas lebuhraya.

“Lalu sebuah motosikal dari arah belakang bertindak melanggar bahagian belakang kereta tersebut sehingga mengakibatkan kerosakan kepada kedua kenderaan terlibat,” katanya dalam kenyataan, hari ini.

Kemalangan mengakibatkan mangsa mengalami kecederaan di bahagian kaki dan telah dihantar ke Hospital Ampang bagi mendapatkan rawatan.

Kes disiasat di bawah Kaedah 16 LN 166/59 iaitu halangan sehingga menyebabkan kemalangan yang boleh dikenakan kompaun sehingga RM300.—AlHijrah Online


PALESTIN: UNRWA ALAMI KRISIS KEWANGAN KERANA KURANG DANA

GAZA: Agensi Kerja dan Bantuan Pertubuhan Bangsa-Bangsa Bersatu Untuk Pelarian Palestin (UNRWA) kini mengalami krisis kewangan akibat kekurangan dana, kata jurucakap agensi itu semalam.

Agensi berita Xinhua melaporkan Penasihat Media UNRWA di Gaza, Adnan Abu Hasnah memberitahu wartawan bahawa “keputusan Amerika Syarikat memotong USD360 juta daripada bajet sebagai punca krisis itu berlaku.”

“Kami berjaya mengatasi krisis itu pada 2018 dan 2019 tetapi pada 2020 situasi itu amat teruk,” katanya.

UNRWA menyediakan khidmat kesihatan, pembelajaran dan bantuan kemanusiaan kepada lebih lima juta pelarian Palestin di Gaza, Tebing Barat, Jordan, Lubnan dan Syria.

Amerika Syarikat membuat keputusan memotong dana tahunan UNRWA pada 2018. — Terjemahan AlHijrah Online


WARGA EMAS MAUT DIPERCAYAI JATUH BANGUNAN

KUALA LUMPUR: Seorang lelaki warga emas ditemukan maut selepas dipercayai terjatuh dari sebuah kondominium di Bandar Tun Razak, di sini semalam.

Ketua Polis Daerah Cheras, ACP Muhammad Idzam Jaafar berkata, Pusat Kawalan Ibu Pejabat Polis Daerah (IPD) Cheras menerima maklumat melalui panggilan kecemasan jam 11.10 pagi.

Bertindak atas maklumat, sepasukan anggota dari Balai Polis Salak Selatan dikerahkan ke tempat kejadian dan mendapati mangsa berusia 75 tahun dalam keadaan terbaring di lobi kondominium itu.

“Mangsa disahkan meninggal dunia oleh Pegawai Perubatan Hospital Canselor Tuanku Muhriz (HCTM) Universiti Kebangsaan Malaysia (UKM) yang hadir di tempat kejadian.

“Siasatan awal mendapati tiada unsur jenayah ditemui dalam insiden yang berlaku,” katanya.

Keterangan waris mangsa dan saksi di tempat kejadian diambil bagi membantu siasatan sementara mayat telah dihantar ke HCTM untuk dibedah siasat.

Tambah Idzam Jaafar, ujian saringan mendapati mangsa positif COVID-19.

“Orang ramai yang mempunyai sebarang maklumat berkaitan kejadian ini boleh menghubungi Ketua Polis Balai Salak Selatan Inspektor Muhd Arfizan di talian 03-77822222 atau mana-mana balai yang berhampiran bagi membantu siasatan,” katanya.– AlHijrah Online


DAKWAAN SEKOLAH AGAMA TUTUP: SEMAK FAKTA, JANGAN MANIPULASI DAN POLITIKKAN ISU

KUALA LUMPUR: Semua pihak disaran untuk tidak memanipulasi atau mempolitikkan isu sekolah agama di negeri Selangor diarah tutup.

Angkatan Belia Islam Malaysia (ABIM) bersama gabungan NGO-NGO Islam berpendirian mana-mana pihak yang cuba untuk menjuarai isu sebegini harus menyemak fakta terlebih dahulu serta bersikap jujur.

“Kami memandang berat kenyataan Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar, bahawa ada pihak yang tidak bertanggungjawab yang mendakwa sekolah agama di Selangor diarah untuk ditutup.

“Isu yang dibangkitan telah dijelaskan oleh menteri iaitu berkaitan dengan Garis Panduan Pemutihan Sekolah Agama (Institusi Tahfiz) yang bertujuan untuk memastikan keselamatan pelajar-pelajar di institut tahfiz serta sekolah agama persendirian.

“Tindakan ini selari dengan titah Sultan Selangor, Sultan Sharafuddin Idris Shah Alhaj, yang mahu semua institusi yang berkenaan didaftarkan di bawah Jabatan Agama Islam Selangor (JAIS),” kata kenyataan media ABIM hari ini.

Atas fakta tersebut, ABIM dam gabungan NGO Islam mengecam sebarang fitnah yang cuba disebarkan untuk membakar sentimen kebencian dalam kalangan masyarakat kerana ia akan mengganggu usaha untuk memartabatkan Islam di negara ini.

Mereka turut mahu pihak berkuasa bertindak tegas ke atas anasir-anasir yang berupa fitnah hasutan yang tidak berasas seperti ini.

Semalam Mohd Na’im turut menegaskan dakwaan pihak berkaitan yang kononnya amaran telah diberikan kepada sekolah agama persendirian supaya diarah keluar dari premis adalah tidak benar sama sekali dan berniat menimbulkan kegelisahan di kalangan umat Islam. — AlHijrah Online


MKI BINCANG ISU PENGHINAAN AGAMA ISLAM, MASJID DIJADIKAN PPV

KUALA LUMPUR: Mesyuarat Jawatankuasa Muzakarah Khas Majlis Kebangsaan Bagi Hal Ehwal Ugama Islam Malaysia (MKI) hari ini membincangkan tentang prosedur operasi standard (SOP) ibadah korban, solat sunat Hari Raya Aidiladha serta Solat Jumaat.

Perkara lain yang turut dibincangkan dalam mesyuarat tersebut termasuk usul masjid sebagai Pusat Pemberian Vaksin (PPV) serta isu-isu penghinaan agama Islam.

Menteri di Jabatan Perdana Menteri (Hal Ehwal Agama), Senator Datuk Dr Zulkilfi Mohamad Al-Bakri berkata, mesyuarat tersebut melibatkan para Ashabus Samahah Mufti-Mufti, Ahli Dilantik Majlis Raja-Raja, Ketua Pengarah Kesihatan Malaysia dan wakil Majlis Keselamatan Negara.

“Muzakarah yang berlangsung secara dalam talian ini antaranya membincangkan tentang SOP Ibadah Korban, Solat Sunat Hari Raya Aidiladha dan Solat Jumaat, usul masjid sebagai PPV dan isu-isu penghinaan agama Islam.

“Resolusi akan disembah maklum kepada Majlis Raja-Raja dan akan dibawa kepada Pihak Berkuasa Negeri untuk pertimbangan dan keputusan di peringkat negeri masing-masing,” menerusi hantaran di laman Facebook beliau.

Dalam masa yang sama, Zulkifli memohon para mufti mendoakan agar rantaian wabak COVID-19 dapat diputuskan di Malaysia serta rakyat dalam menjalani kehidupan beragama yang lebih sempurna.–AlHijrah Online


PELUNCUR UDARA MAUT TERHEMPAS PADA CERUN KONKRIT

KOTA KINABALU: Seorang peluncur udara maut setelah terhempas ke cerun konkrit di dalam kawasan pembinaan lebuh raya Pan Borneo di Manggatal di sini kira-kira pukul 2 petang tadi.

Lelaki berusia 26 tahun itu difahamkan sempat menurunkan penumpang di kawasan berhampiran, namun kemudian diterbangkan oleh angin kuat sebelum terhempas dan maut di tempat kejadian.

Pemangku Ketua Polis Daerah Kota Kinabalu Supt Kalsom Idris ketika dihubungi mengesahkan kemalangan itu yang masih dalam siasatan pihak polis.

Beliau berkata mayat mangsa telah dibawa ke Hospital Queen Elizabeth I dan kes pada masa ini diklasifikasikan sebagai mati mengejut. — AlHijrah Online


INGKAR PKPP: 48 DITAHAN, TERMASUK 10 DI PUSAT URUT

KUALA LUMPUR: Polis Diraja Malaysia (PDRM) semalam menahan 48 individu kerana didapati melanggar arahan Perintah Kawalan Pergerakan Pemulihan (PKPP) termasuk aktiviti refleksologi atau urut.

Menteri Kanan (Keselamatan), Datuk Seri Ismail Sabri Yaakob berkata, penahanan itu hasil daripada 67,004 pemeriksaan semalam (19 Jun 2020) yang dilakukan PDRM bagi memantau pematuhan Prosedur Operasi Standard (SOP).

“PDRM telah menahan 48 individu atas kesalahan ingkar arahan PKPP. Daripada jumlah ini 40 individu telah direman dan 8 lagi dikenakan kompaun.

“Antara kesalahan ingkar arahan PKPP termasuk aktiviti refleksologi atau urut (10) dan aktiviti yang menyukarkan penjarakan sosial (38),” kata Ismail Sabri melalui kenyataan yang dikeluarkan hari ini.

Sementara itu beliau berkata, PDRM juga telah membuat 69 Sekatan Jalan Raya Operasi Benteng di seluruh negara dan memeriksa 34,275 kenderaan bagi mengekang kemasukan Pendatang Asing Tanpa Izin (PATI) terutamanya di lorong-lorong tikus.

“PDRM telah berjaya menahan 10 warganegara asing di Sekatan Jalan Raya Operasi Benteng atas kesalahan imigresen.

“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguatkuasa akan terus mengetatkan kawalan kawasan sempadan terutamanya di lorong-lorong tikus,” menurut kenyataan dikeluarkan Ismail Sabri.

Dalam pada itu Ismail Sabri berkata Kementerian Perdagangan Dalam Negeri dan Hal Ehwal Pengguna (KPDNHEP) telah membuat pemantauan harian ke atas 25 jenis bekalan barangan di 822 premis perniagaan.

Secara keseluruhan katanya, bekalan barangan keperluan mencukupi dan mampu menampung keperluan dalam negara yang berterusan dan mudah diperolehi. – AlHijrah Online / Zaim Zamani


AUSTRALIA SENARAI HAMAS SEBAGAI ORGANISASI PENGGANAS

SYDNEY: Australia hari ini menyenaraikan keseluruhan pergerakan Islam Palestin, Hamas, sebagai pertubuhan pengganas berbanding sebelum ini yang hanya menyenaraikan Briged al-Qassam di bawah Hamas sebagai kumpulan pengganas.

Hamas yang menguasai Semenanjung Gaza, hakikatnya berusaha untuk ‘membebaskan’ Baitulmaqdis daripada kekejaman rejim Israel, namun tindakan itu dianggap Australia dan sekutu barat sebagai pengganas.

Menteri Dalam Negeri Australia, Karen Andrews, berkata pandangan Hamas selaku kumpulan ekstremis ganas amat membimbangkan.

“Amat penting untuk undang-undang kita menyasarkan bukan sahaja tindakan pengganas dan kumpulan pengganas, tetapi juga organisasi yang merancang, membiayai dan melaksanakan tindakan itu,” kata Andrews.

Penakrifan itu bermakna sebarang pembiayaan atau segala bentuk sokongan kepada Hamas kini dilarang, dengan ada antara kesalahan melakukannya boleh dikenakan hukuman penjara 25 tahun.

Sejak 2007, Israel telah mengenakan sekatan di Semenanjung Gaza, apabila Hamas berjaya menguasai penempatan asal penduduk Palestin itu.

Amerika Syarikat (AS) sudah lama menakrifkan Hamas sebagai kumpulan pengganas manakala Kesatuan Eropah (EU) turut menyenaraikan Hamas sebagai kumpulan pengganas selepas tindakan itu gagal dicabar di mahkamah.

Negara lain yang menyenaraikan Hamas sebagai kumpulan pengganas ialah United Kingdom manakala New Zealand hanya menyenaraikan Briged Al-Qassam sebagai organisasi pengganas. –AlHijrah Online


MUHYIDDIN SOKONG PENUH ISMAIL SABRI TADBIR NEGARA

KUALA LUMPUR: Bekas Perdana Menteri, Tan Sri Muhyiddin Yassin memberi sokongan penuh kepada Datuk Seri Ismail Sabri Yaakob sebagai Perdana Menteri Malaysia baharu.

“Saya mengucapkan setinggi-tinggi tahniah kepada beliau atas pelantikannya sebagai Perdana Menteri.

“Saya memberi sokongan penuh kepada beliau dan Insyaallah akan terus membantu Kerajaan Perikatan Nasional menyampaikan khidmat yang terbaik kepada rakyat, khususnya dalam tempoh pemulihan negara,” menerusi perkongsian di Facebook Muhyiddin.

Muhyiddin telah menerima kunjungan Ismail Sabri di kediamannya petang tadi.

Dalam hantaran beliau, Muhyiddin mendoakan agar ahli Parlimen Bera itu dapat menggalas amanah kepimpinan dengan sebaik mungkin dan mengemudi negara ke mercu kejayaan.

Petang tadi, Ismail Sabri telah mengangkat sumpah sebagai Perdana Menteri Malaysia yang ke-9.

Al-Sultan Abdullah berkenan melantik Ismail Sabri sebagai Perdana Menteri selepas beliau mendapat sokongan majoriti daripada ahli Dewan Rakyat untuk membentuk kerajaan yang baharu.—AlHijrah Online


LAKSANA JANJI PILIHAN RAYA : YANG DIPERTUA NEGERI SARAWAK

KUCHING, 8 Jun – Yang Dipertua Negeri Sarawak Tun Abdul Taib Mahmud hari ini merasmikan persidangan penggal pertama Dewan Undangan Negeri Sarawak Ke-18, menyeru kerajaan negeri di bawah kepimpinan Tan Sri Adenan Satem menunaikan semua janji yang dibuat dalam pilihan raya negeri baru-baru ini.

Beliau berkata rakyat mempunyai keyakinan yang tertinggi terhadap kerajaan Barisan Nasional (BN) untuk menunaikan janji berkenaan yang dibuat dalam manifesto pilihan raya negeri. Katanya ini kerana rakyat masih memerlukan pembelaan daripada kerajaan, khususnya dalam menangani pelbagai isu dan cabaran yang dihadapi dalam kehidupan harian.

“Manifesto Barisan Nasional yang komprehensif menyentuh pelbagai aspek pembangunan sosioekonomi, pemeliharaan alam sekitar serta mempertahankan hak rakyat Sarawak di dalam Malaysia telah diterima dengan baik oleh rakyat. “Saya yakin bahawa kerajaan negeri akan menunaikan janji-janji yang telah dibuat semasa kempen pilihan raya negeri lalu,” katanya.

Dalam pilihan raya negeri pada 7 Mei lepas, BN mencatatkan kemenangan besar dengan memenangi 72 daripada 82 daripada kerusi Dewan Undangan Negeri yang dipertandingkan. DAP menang tujuh kerusi dan PKR tiga kerusi.
Taib berkata dalam usaha untuk membangunkan negeri Sarawak, hubungan rapat antara kerajaan negeri dan kerajaan persekutuan adalah sangat penting.

Katanya, ini kerana negeri Sarawak masih memerlukan perhatian yang khusus daripada kerajaan persekutuan, terutama dalam penyediaan peruntukan untuk pembangunan infrastruktur asas seperti jalan raya, bekalan air dan elektrik, kemudahan kesihatan dan pendidikan.

“Saya yakin hubungan dan kerjasama rapat yang sedia terjalin akan memudahkan usaha kedua-dua belah pihak untuk berbincang, terutama mengenai keperluan pembangunan di negeri Sarawak,” katanya. Taib turut mengingatkan rakyat Sarawak supaya terus memainkan peranan masing-masing dalam membantu kerajaan merealisasikan agenda pembangunan negeri.

Beliau menyatakan syukur kerana ekonomi negeri Sarawak terus tumbuh walaupun berhadapan dengan ketidaktentuan ekonomi global dengan kadar pertumbuhan dijangka berkembang sekitar 4.0 peratus dalam tahun 2016. Dengan asas ekonomi yang kukuh dan disokong oleh aktiviti pelaburan yang menggalakkan, ekonomi Sarawak diyakini akan terus berkembang, katanya.

Taib berkata negeri Sarawak merupakan satu daripada destinasi pelaburan yang menarik kepada pelabur tempatan dan asing dan menurutnya pelaburan adalah penting bagi mewujudkan peluang-peluang pekerjaaan dan perniagaan kepada rakyat.

Beliau berkata semua agensi kerajaan perlu melipatgandakan usaha bagi memastikan semua program dan projek yang telah diluluskan di bawah Rancangan Malaysia Ke-11 (RMK-11)dilaksanakan dengan jayanya untuk manfaat rakyat. Katanya, beliau percaya transformasi luar bandar, iaitu satu daripada teras utama RMK-11 akan mengubah landskap pembangunan di kawasan luar bandar.

BERNAMA


MAHASISWA MAHU BALIK MENGUNDI WALAU ADA KEKANGAN TAMBANG PENERBANGAN

KUALA LUMPUR: Perjalanan beratus kilometer merentasi laluan udara bukan penghalang buat kebanyakan mahasiswa dari Semenanjung, Sabah dan Sarawak untuk menunaikan tanggungjawab sebagai pengundi kali pertama pada Pilihan Raya Umum ke-15 (PRU15) nanti.

Tidak mahu melepaskan manfaat pelepasan lima hari yang diberikan kepada pelajar institusi pendidikan tinggi (IPT), rata-rata mahasiswa bersemangat untuk ‘balik kampung’ bagi memilih calon dan parti pilihan masing-masing biarpun terdapat kekangan seperti harga tiket penerbangan yang terlalu tinggi.

Pelajar Universiti Selangor (Unisel) Mohd Aznirulnaim Abd Azis,22, dari Tawau, Sabah teruja untuk mengundi buat pertama kali dan telah membeli tiket penerbangan lebih awal untuk pulang ke kampung halaman.

Mohd Aznirulnaim yang mengikuti pengajian Ijazah Sarjana Muda Pendidikan (Kepujian) (Pengajian Islam) berkata beliau sanggup menggunakan duit simpanan semester untuk membeli tiket penerbangan pada harga RM394 sehala bagi menjalankan tanggungjawab sebagai rakyat Malaysia.

“Saya amat galakkan semua mahasiswa di seluruh IPT awam dan swasta untuk pulang mengundi kerana perkara ini sangat penting. Kita perlu memikirkan masa depan generasi sekarang dan akan datang sekiranya mereka (mahasiswa) tidak keluar mengundi,” katanya kepada Bernama.

Mohd Aznirulnaim bagaimanapun mencadangkan kerajaan memikirkan cara supaya tambang pengangkutan dapat dikurangkan pada musim pilihan raya untuk memudahkan mahasiswa pulang mengundi terutama bagi mereka yang kurang berkemampuan.

Bagi pelajar Ijazah Doktor Perubatan di Universiti Malaysia Sabah (UMS) Nurul Anis Ramli,19, beliau juga mahu pulang ke kampung halamannya di Pusing, Perak, untuk mengundi namun belum membeli tiket penerbangan kerana beberapa kekangan yang ada.

Nurul Anis berkata sekiranya tiada perkara yang menghalang, beliau akan membeli tiket penerbangan tidak lama lagi dengan harapan tambang akan menjadi lebih murah lebih-lebih lagi memikirkan beliau memerlukan banyak wang untuk pengajian.

“Cadangan saya, kerajaan sepatutnya menyediakan kenderaan untuk pelajar yang kurang berkemampuan kerana walaupun harga tiket sudah turun, bagi mereka ia masih satu perbelanjaan yang besar kerana mereka dapat menggunakan duit tambang itu untuk membeli keperluan hidup,” katanya.

Lain pula bagi pelajar Universiti Malaysia Sarawak (Unimas) Nor Iqbal Mohd Sait, 24, yang masih ‘berkira-kira’ untuk pulang mengundi di Kuala Lumpur dengan mengambil kira harga tiket penerbangan sehala dari Sarawak ke ibu kota, yang boleh mencecah sehingga lebih RM400.

Oleh itu, Nor Iqbal yang merupakan pelajar Sarjana Sains Sosial (Sosiologi) menegaskan agar sistem pengundian yang disifatkan masih ‘tradisional’ perlu ditambah baik pada masa akan datang memandangkan dalam era globalisasi kini hampir semua aspek kehidupan sudah didigitalisasikan.

“Kawasan bandar patut menggalakkan e-voting yang menjadi kebiasan di negara besar seperti United Kingdom (UK), Perancis dan Filipina. Bagi kawasan luar bandar memang tidak dapat dinafikan kemudahan itu mungkin kurang berkesan.

Dalam pada itu, pelajar semester satu jurusan Undang-undang di Universiti Utara Malaysia (UUM) Muhammad Tirmizi Rabidin, 19, mengakui tidak dapat pulang ke Keningau, Sabah untuk mengundi memandangkan tambang penerbangan yang agak mahal berikutan trafik yang tinggi untuk pembelian tiket.

Tambahan pula, menurut Muhammad Tirmizi beliau tidak mempunyai akses kepada penerbangan secara terus dari Alor Setar, Kedah ke Kota Kinabalu, Sabah.

Berdasarkan rekod Suruhanjaya Pilihan Raya (SPR) setakat 9 Okt lepas, seramai 1,393,549 pengundi berdaftar berumur 18 hingga 20 tahun dan 4,614,429 pengundi dalam lingkungan umur 21 hingga 29 tahun bagi PRU15.

SPR menetapkan hari pengundian bagi PRU15 pada 19 Nov, penamaan calon pada 5 Nov dan  pengundian awal pada 15 Nov. –AlHijrah Online


ROGOL LOKAP: DUA ANGGOTA POLIS DITAHAN KERJA, 11 PEGAWAI BERDEPAN TURUN PANGKAT ATAU BUANG KERJA

KUALA LUMPUR: Dua anggota polis yang bertugas menjaga lokap ketika kejadian rogol di lokap Balai Polis Pusat Miri, Sarawak ditahan kerja bermula 14 Januari 2021.

Anggota polis tersebut turut dituduh di bawah Seksyen 31(1)(a) Akta Kanak_kanak 2001 pada 9 Februari lalu.

Pengarah Jabatan Integriti dan Pematuhan Standard (JIPS) Polis Diraja Malaysia, Datuk Zamri Yahya berkata, selain dua anggota berkenaan, tindakan turut diambil ke atas 11 anggota lain atas kecuaian menjalankan tugas.

“JIPS telah menjalankan siasatan tatatertib bagi menyiasat kecuaian salah laku dalam kejadian tersebut.

“Selain tindakan dari sudut jenayah ke atas kedua-dua anggota berkenaan, seramai 11 orang terdiri daripada pegawai kanan polis dan pegawai rendah polis lain yang didapati gagal serta cuai menjalankan tugas turut akan diambil tindakan oleh jabatan (diturunkan pangkat atau dibuang kerja,” katanya dalam kenyataan hari ini.

Pada 9 Januari 2021, kira-kira jam 5.30 pagi satu kejadian rogol telah dilaporkan berlaku di lokap Balai Polis Pusat Miri.

Dalam kejadian tersebut, seorang tahanan kanak-kanak perempuan berumur 16 tahun telah dirogol oleh seorang tahanan lelaki.

Dua laporan polis telah diterima susulan kejadian tersebut dan suspek lelaki berumur 19 tahun telah dituduh di bawah Seksyen 376 Kanun Keseksaan pada 12 Januari 2021. – AlHijrah Online


TOKOH WARTAWAN DATUK AHMAD A.TALIB MENINGGAL DUNIA

KUALA LUMPUR: Tokoh wartawan Datuk Ahmad A. Talib meninggal dunia di Pusat Perubatan Universiti Malaya (PPUM) di sini pada 5.42 petang hari ini.

Allahyarham berusia 69 tahun meninggal dunia akibat kanser hati.

Berita sedih kematian bekas Pengarah Operasi Berita dan Editorial Kumpulan Media Prima Bhd (MPB) itu dikongsikan anak perempuan Allahyarham, Sophia Ahmad menerusi catatan di laman Facebook beliau.

Sophia turut memaklumkan jenazah akan dibawa ke Masjid Al Muqarrobin, Bandar Tasik Selatan untuk urusan pengebumian.

“Solat jenazah akan diadakan di lokasi sama. InsyaAllah, jenazah Allahyarham akan dikebumikan pada hari ini juga. Mohon sedekahkan Al-Fatihah untuk Allahyarham, moga Allah merahmati dan mengasihi roh beliau. Jazakallah,” menurut catatan itu. — BERNAMA


KEMPEN KEGANASAN IS (DAESH) KEKAL MUSUH UTAMA NEGARA

DATUK AYOB KHAN MYDIN PITCHAY


‘SAYA TIDAK AKAN MENGORBANKAN PRINSIP SAYA DAN MEMBELAKANGI SUMPAH JAWATAN’ – PM

KUALA LUMPUR: Perdana Menteri Tan Sri Muhyiddin Yassin menegaskan beliau tidak akan mengorbankan prinsip dan membelakangi sumpah jawatan yang dipegangnya.

Menurut Muhyiddin sebagai perdana menteri beliau perlu menunaikan segala kewajipan dengan jujur, menumpahkan taat setia kepada raja dan negara serta memelihara perlembagaan.

“Saya juga telah dituduh menderhaka kepada raja sedangkan apa yang saya lakukan adalah semata-mata untuk memelihara keluhuran perlembagaan dan mempertahankan kemuliaan institusi Raja Berperlembagaan.

“Saya tidak akan mengorbankan prinsip saya dan membelakangi sumpah jawatan saya untuk menunaikan segala kewajipan dengan jujur, menumpahkan taat setia kepada raja dan negara serta memelihara, melindungi dan mempertahankan Perlembagaan,” katanya dalam perutusan khas hari ini.

Perutusan khas tersebut dibuat selepas beliau menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara pagi tadi.

Pertemuan itu susulan isu penarikan sokongan kepada perdana menteri oleh beberapa ahli Parlimen.

Muhyiddin dalam perutusan khas tersebut berkata usul undi percaya akan dibuat di Parlimen September depan bagi menentukan keabsahannya sebagai perdana menteri. – AlHijrah Online


BAHAGIAN PENGURUSAN HALAL JAKIM TERIMA ANUGERAH INOVASI HALAL TERBAIK 2020

PUTRAJAYA: Usaha Jabatan Kemajuan Islam Malaysia (JAKIM) untuk memartabatkan industri halal negara terus mendapat pengiktirafan dan penghargaan.

Terbaharu, Bahagian Pengurusan Halal JAKIM dinobatkan sebagai penerima anugerah Inovasi Halal Terbaik 2020 oleh iHalal Awards 2020.

Anugerah itu disampaikan oleh Institut Standard dan Metrologi Negara-Negara Islam (SMIIC), sebuah badan standard untuk Pertubuhan Kerjasama Islam (OIC).

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri, turut berkongsi berita gembira pengiktirafan tersebut.

“Alhamdulillah, tahniah Bahagian Pengurusan Halal JAKIM,” katanya melalui hantaran di Facebook.

Sementara itu Bahagian Hab Halal JAKIM dalam hantaran Facebook menjelaskan, elemen inovasi yang digunakan badan itu terdiri daripada teknologi yang meningkatkan proses, keselamatan dan kualiti produk atau barangan.

Jabatan itu juga menginovasi kemudahan permohonan sijil halal dalam talian menerusi MyeHalal, dan membangunkan aplikasi Smart Halal untuk memudahkan pengguna melakukan semakan status halal sesuatu produk.

Bahagian Hab Halal JAKIM memaklumkan, sistem pengurusan halal di negara ini mendapat kerjasama erat daripada kementerian dan agensi berkaitan antaranya Kementerian Kesihatan, Jabatan Kimia, Jabatan Standard Malaysia dan Perbadanan Pembangunan Industri Halal (HDC).

Kesemua kementerian dan agensi itu dimaklumkan banyak menyokong inisiatif JAKIM untuk mengekalkan kualiti dan status produk serta perkhidmatan halal. — AlHijrah Online


PEMOTONG RUMPUT MENGAKU BERSALAH CABUL CUCU SAUDARA

KUALA TERENGGANU: Seorang pemotong rumput dijatuhkan hukuman penjara 24 bulan serta dua sebatan oleh Mahkamah Sesyen di sini, atas kesalahan mencabul cucu saudara yang berusia 15 tahun.

Hakim Nooriah Osman membuat keputusan tersebut selepas tertuduh berusia 46 tahun mengaku salah terhadap pertuduhan mengikut Seksyen 14(a) Akta Kesalahan-Kesalahan Seksual Terhadap Kanak-Kanak 2017.

Mengikut fakta kes, tertuduh melakukan perbuatan tersebut di ruang tamu sebuah rumah di Kampung Bukit Gasing, Marang pada 16 Januari 2022 jam 4 petang.

Mahkamah menetapkan hukuman penjara ke atas tertuduh berkuat kuasa pada tarikh tangkapan 17 Januari 2022.

Selain itu, mahkamah turut mengarahkan tertuduh menjalani pengawasan polis selama dua tahun sebaik sahaja tertuduh selesai menjalani hukuman penjara.

Pendakwaan kes dikendalikan Timbalan Pendakwa Raya Intan Nor Hilwani Mat Rifin manakala tertuduh tidak diwakili peguam.—AlHijrah Online


TV ALHIJRAH RAIH 10.8 JUTA PENONTON SEPANJANG PKP, RAMADAN DAN SYAWAL

KUALA LUMPUR: Stesen televisyen Islamik negara, TV AlHijrah meraih 10.8 juta penonton sepanjang tempoh Perintah Kawalan Pergerakan (PKP), Ramadan dan minggu pertama Syawal bagi tahun 2020.

Jumlah itu menunjukkan peningkatan lima peratus berbanding kira-kira 10.2 juta penonton yang diraih TV AlHijrah untuk tempoh masa sama pada 2019.

Kejayaan dikecapi stesen TV Islamik itu mendapat penghargaan Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri.

“Kesungguhan, komitmen, dan semangat kerja berpasukan warga kerja yang hebat berjaya menjadikan TV Alhijrah antara pilihan utama rakyat Malaysia.

“Tahniah En. Namanzee Harris, Ketua Pegawai Eksekutif TV Al-Hijrah dan seluruh warga kerja TV Alhijrah,” katanya Zulkifli di laman Facebook rasminya hari ini.

Ketua Pegawai Eksekutif TV AlHijrah, Namanzee Harris berkata sokongan yang diberikan penonton stesen TV Islamik itu menjadi dorongan untuk TV AlHijrah menjadi antara saluran terbaik negara,

“Kejayaan ini juga hasil berkat usaha berterusan warga kerja TV AlHijrah yang sangat berbakat dan komited bagi menerbitkan program keagamaan  berkualiti tinggi, penyampaian yang kreatif serta relevan dengan peredaran zaman berteknologi tinggi.

“Juga penghargaan kepada barisan kepimpinan, Pengerusi TV AlHijrah, Datuk Hussamuddin Yaacub, Ahli Lembaga Pengarah dan pengurusan tertinggi yang memastikan TV AlHijrah kekal kompetitif bersaing pada waktu industri kini memasuki era IR4, pendigitalan dan IOT (Internet Of Things),” kata Namanzee kepada AlHijrah Online.

TV AlHijrah juga menyediakan program-program berbentuk berita dan hal ehwal semasa melalui Berita AlHijrah, Glob AlHijrah, Analisis dan program bual bicara Assalamualaikum.  — AlHijrah Online/ Zaim Zamani


KALIMAH KELUAR ISLAM ATAU MURTAD BUKAN PERKARA GURAUAN

PUTRAJAYA: Umat Islam dinasihatkan untuk tidak mempersenda atau bergurau berhubung kalimah keluar Islam atau murtad.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata perkara itu perlu dipandang serius kerana ia merupakan tunjang kepada pegangan agama Islam.

“Kalimah utk keluar Islam atau murtad bukanlah kalimah yg boleh dibuat gurauan. Tetapi kita hendaklah merasa mulia apabila kita beragama Islam.

“Dengan syahadah yang kita lafazkan ikrar yang kita janjikan. Perkara ini perlu dipandang serius” katanya kepada media selepas Majlis Pelepasan Misi Bantuan Kemanusiaan JAWI Foodbank di Putrajaya hari ini.

Zulkifli berkata demikian ketika diminta mengulas video tular baru-baru ini melibatkan usahawan kontroversi, Muhammad Sajjad Kamaruz Zaman atau lebih dikenali sebagai Nur Sajat yang membuat luahan seolah-olah mahu keluar dari Islam.

Pun begitu tidak dapat dipastikan tarikh sebenar video itu dimuat naik.

Muhammad Sajjad ketika ini diburu Jabatan Agama Islam Selangor (JAIS) selepas Mahkamah Tinggi Syariah Shah Alam pada 23 Februari lalu mengeluarkan waran tangkap ke atasnya kerana gagal hadir prosiding melibatkan kes berpakaian wanita tiga tahun lalu.

Serbuan telah dilakukan oleh pihak JAIS dengan bantuan polis namun dia gagal ditemui dan disyaki bersembunyi di lokasi lain. — AlHijrah Online


RATU ELIZABETH II KINI DI BAWAH PEMANTAUAN KESIHATAN

BALMORAL: Ratu Elizabeth II dilaporkan kini berada di bawah pemantauan kesihatan.

Kenyataan dari Istana Buckingham hari ini menyatakan doktor yang merawatnya menasihatkan agar baginda diletakkan dalam pemantauan susulan tahap kesihatannya ketika ini.

“Berikutan penilaian lanjut pagi ini, doktor yang merawat ratu prihatin dengan keadaan kesihatan baginda dan telah menasihatkan ratu agar diletakkan di bawah pemantauan kesihatan,” katanya.

Baginda kini berada di Istana Balmoral di Scotland.

Menurut laporan berita antarabangsa, anggota kerabat diraja bergegas untuk berada di bersama baginda selepas dimaklumkan perkara berikut.

Sebelum ini, Ratu Elizabeth menghidap ‘episodic mobility problems’ sejak hujung tahun lalu.

Putera sulung baginda dan pewaris takhta, Putera Charles dan isteri, Camilla dikhabarkan berangkat ke Istana Balmoral, istana yang dihuni bersama putera sulungnya, Putera Wiliam.

Semalam, baginda membatalkan mesyuarat secara maya dengan menteri kanan selepas disyorkan doktornya.–AlHijrah Online